Joxe Azurmendi (2): "Ez zaizkit gustatzen inori lehenengo razionalitatea ukatu eta gero Jainkoaren edo giza eskubideen amorez harekin tolerante omen direnak" — Eibar.ORG | Eibarko peoria\nHemen zaude: Hasiera / Blogak / Markos Zapiain / Joxe Azurmendi (2): "Ez zaizkit gustatzen inori lehenengo razionalitatea ukatu eta gero Jainkoaren edo giza eskubideen amorez harekin tolerante omen direnak"\nJoxe Azurmendi (2): "Ez zaizkit gustatzen inori lehenengo razionalitatea ukatu eta gero Jainkoaren edo giza eskubideen amorez harekin tolerante omen direnak"\nMarkos Zapiain 2012/08/29 11:35\n-Diozunez, Platonen Hirian badago Justizia, badira Jainkoak, baina poesia egotzia da; aldiz, Heideggerren Hirian bada poesia baina Jainkoak joanak dira eta Justizia arrastorik ere ez dago. Zer iruditzen zaizu filosofia handiak utzi digun ondarea?\n-Filosofia handiak irakatsi diguna da filosofia handia proiektu inposible bat zela. Akropoliko Museoan bezala da. Fragmentoak besterik ez da ikusten, eta noizean behin puska oso bat. Fragmento artean bizi gara. Gure tradizio erlijiosoen puskailetan esate baterako.\n-Halatan, erlatibismoa aldarrikatzen duzu etikan, eta ihardukitzen dizute horrek edozein balorazio eragozten duela, erlatibista koherentearentzat berdin diola behartsuari laguntzea edo klitoria erauztea, giza eskubideak eta apartheida.\n-Astakeria hutsa. Erlatibismoak, hain zuzen, arrazoiketa suposatzen du, eta arazo bakarra da arrazoiketa horren azken fundamentazioa. Alegia, sexu ablazioari buruz gerta daiteke zuk eta nik razionalki eztabaidatu eta konklusio kontrarioetara heltzea. Bigarren, zuk razionalki oinarritu dezakezu neskatoari klitoriaren erauzketa moral eta gizatiarki onartezina zergatik den. Baina haren amak pentsatzen badu europarren arrazoiketa guztiak baino bere tradizioak pisu moral handiagoa duela, alferrik ari zara. Arrazoiketak zuretzat balio du, harentzat ez. Zerk justifikatzen du arrazoiketak balio izatea edo ez? Bide batez: razionaltasunari baino gehiago tradizioari lotzen zaion jendea aurkitzeko ez dago Afrikara joan beharrik. Orain arazo hau sortzen da. Razionalki arrazoia zuk duzula zuretzat segurua denez, intolerantea izan behar al duzu neskatoaren amarekin? Logika inkisitoriala eta koloniala hori izan da. Ala arrazoia eta zuzentasuna sakrifikatu eta tolerantea izan, eta basajende horri irrazionalak izaten segitzea baimendu? Hau modernoagoa da. Nola justifikatzen da hori razionalki, ez karitatearekin? Erlatibisten erantzuna hau da: arrazoimenak ez dauka bere buruaz seguruegi zergatik egon, ez da absolutua. Zentzu ezberdinetan da erlatiboa. Perspektibaren kontua dago, hizkuntzaren kondizionamendua, giza arrazoimenaren mugatua, razionalitate tipo diferenteak, etab., eta batez ere arrazoiketaren balioaren oinarri historiko-kulturalen erlatibotasuna. Zu eta ni arazo moral edo politiko baten aurrean ados ez bagaude, adostasun bila eztabaida razionalean jarraituko dugu, biok ere gure kulturan razionaltasunaren balioa aitortua baitaukagu. Lehenago Bibliarekin edo Koranarekin argudiatuko genuen. Arrazoimenaren aitorpen amankomun honetan dago haren balioaren azken-azken oinarria, arrazoiarekiko gure fede eta adostasun kolektiboan. Harago joan eta razionaltasunaren balioa bera razionalki oinarritu nahi badugu, sorgin-kurubilean sartzen gara. Arrazoiaren balioa demostratzeko arrazoiaz baliatu beharra daukazu, baina arrazoiaren baliagarritasuna zen demostratzeko zegoena. Betaurrekoak bilatzeko betaurrekoak behar dituzunean bezala. Neskatoaren amak zure razionalitatea ez onartzea ez da derrigor irrazionala.\n-Zer gertatzen da biok razionalak izan baina kontrako ondorioetara heltzen bagara?\n-Arrazoimenean fededunok metodoaren arazoa dugu. Ematen du arrazoiketak nahitaezko adostasuna izan behar duela emaitza. Ados ez bagaude, arrazoiketan akatsa non dagoen bilatuko dugu. Aldez aurretik badakigu, edo uste dugu jakin, ongi arrazoituz gero ezin dugula ez ados bukatu. Arrazoimena bat da, metodo egokia erabiliz gero ezin da konklusio berera ez iritsi. Metodoak, ordea, konklusioaren egiari forma ematen dio, ez fundamentazioa. Nola eta ez dugun aurretik adostu fundamentazioa metodoaren egokitasun formalean datzala, koherentzia-eta. Hori egiten baitute gaur zientziek, oinarriztapen metafisikoen beharrik gabe. Zentzu horretan, zientziak izan dira lehenengo erlatibistak. Haientzat egiek ez daukate betikotasun eta aldaezintasun pretentsiorik. Besterik zen arrazoimenaren eta fundamentazioaren zentzu klasikoan. Descartesengan metodoa gune arkimediko absolutua zen, Kantentzat berdintsu. Egiak betiko izan behar zuen egia, edo ez zen egia. Razionalak beti eta edonon izan behar zuen razionala. Historia honetan ulertu behar da gaurko erlatibismoaren zentzua. Razionaltasunaren kontzeptua aldatu egin da, hori da dena. Razionalitatea ez dago bat bakarra, tipoak daude. Hori jakinda eztabaida genezake beharbada neskatoaren amarekin, gure razionalitateari uko egin gabe, baina haren razionalitate erlatiboa aitortuz. Gure arrazoiak nagusiarazten ahalegintzea da gure obligazio morala, eta haren razionalitateari errespetua inoiz ez galtzea. Erlatibismoak esan gura du badakigula gure arrazoizkotasunaren konfiantzak eta erabilera mendebaldarrak oinarri historiko, kultural, sozial konkretu batzuk dituela. Fundamentu pragmatiko, erlatiboa. Arrazoimen tolerante bat ez dakit beste nola justifika daitekeen. Ez zaizkit gustatzen inori lehenengo razionalitatea ukatu eta gero Jainkoaren edo giza eskubideen amorez harekin tolerante omen direnak. Erlatibismoak ez du esan gura arrazoimena erlatiboa dela eta baztertu egiten dugula. Filosofian, behintzat, arrazoimena beste baliabiderik ez dugu. Bakarrik esan nahi du arrazoiarekiko ere kritikoak izan behar dugula. Kanten lezioa da.


Goiztiar iritsi dira lehen muslariak, izen emateko mahaia ordua baino lehen zabaldu behar izan du antolakuntzak. Izen abizenak konfirmatzearekin 2015eko kamisetak jaso eta kafea hartzeko aukera izan dute muslariek.\n9:30ak pasatxo zirela iritsi da Lapurdi, Behe Nafarroa eta Zuberoako muslariak zekartzan autobusa eta hauek iristearekin hasi da ekitaldia Lekeitioko Independentziaren enparantzan.\nLekeitioko Alkatearen agurra jaso dute zazpi herrialdetatik bertaraturikoek eta jarraian herrialde guztietako txapelak irabazi dituztenak deitu dituzte oholtzara.\n• ARABAtik JUAN CARLOS BOLINAGA eta JUANMA BALLEJO amurrioarrak\n• GIPUZKOAtik IÑAKI CRUZ eta JOSEBA IRIZAR urretxuarrak\n• NAFARROA GARAItik IDOIA AUZA eta MIGUEL LOIDI jauntsarats-darrak\n• LAPURDItik LADEVEZE eta IRRIGOTEN lekornearrak\n• BEHE NAFARROAtik IBARROLA eta IBARROLA bidarraitarrak\n• ZUBEROAtik MIKAEL ARRICAU eta SALLABERENBORDE urdiñarbearrak\n• BIZKAIAtik ANGEL ABOITIZ eta AITOR OKAMIKA bedaronarrak\nEuskal Herriko Mus Federazioaren izenean Xabier Albizuk hartu du hitza, hemen duzue adierazpena osorik:\nHasteko eta behin zorionak guztioi, bai hemen goian zaudetenoi nahiz gaurko finalera sailkatu zaretenoi ere. Zazpigarrenez Euskal Herriak hordago!\nEuskal Herri osoko muslariak biltzea ideia eta asmo izatetik, ohitura bihurtu dugu. Zazpi herrialdetako muslariak herri gisa aritzeko eta lotzeko helburuarekin antolatu dugu Euskal Herriko Mus Txapelketa zazpigarrenez.\nEmeki-emeki Euskal Herrian bizi dugun zatiketa gainditu eta bide berriak josteko sortu genuen Euskal Herriko Mus Txapelketa. Horregatik antolatzen dugu herriz herri eta auzoz auzo.\nEuskal Herria zazpi herrialdez osaturiko nazioa da. Nortasun eta nazio identitate propioa duena eta bere buruaren jabe izan behar duena.\nGaur gaurkoz, egitasmo honekin, egungo administrazioek jarririko mugak gainditu eta euskal herritar gisa, bat eginik aritzeko aukera ematen digu Euskal Herriko Mus Txapelketak. Bide horretan euskaldunok batzen gaituenari heldu eta indarrak biltzeko garaia da.\nBide horretan mus txapelketa hau, ahalik eta herri eta auzo gehienetara zabaldu nahi dugu, horretarako zuen laguntza eskatzen dizuegu, ziur gaude zuetako batzuen herrietan oraindik ez dela mus txapelketa antolatzen eta alboko herrietara mugitu behar duzuela. Ba datorren urterako animatu zaitezke eta jarri gurekin harremanetan. Guk lagunduko dizuegu oso modu errazean zuen herrian txapelketa antolatzen. Horretarako egun osoan zehar zuen izena eman dezakezue edo informazioa eskatu antolakuntzako mahaietan.\nHemen duzue gure ekarpena, ehunka euskal herritar musean, mugaz gaindik, nazio bakar gisa eta bere etorkizuna eskuetan hartu nahi duen herri gisa ari gara.\nAmaitzeko zorte on guztioi eta onenak irabazi dezala!\nAmaitzeko agurra dantzatu zaie herrialdetako txapeldunei eta txistulariek gidaturik merkatu plazara zuzendu dira muslariak kalejiran.\nMomentu honetan, merkatu plazan tantoak garesti daude, giroa goxo eta lagunartea nagusi.\nEgunean zehar ateratako argazki guztiak FLICRen aurkituko dituzue eta zuzeneko jarraipena twitter-etik jarraitu ahalko duzue.


Kontziente izatea • ZUZEU\nKontziente izatea –\nBetiko itzulera deritzona, lehen aldiz estoizismoak aldarrikatu zuen denboraren kontzepzio filosofikoa da. Munduaren errepikapena planteatzen du, berriro sortu eta gertakari guztiak berdin errepikatzeko helburuarekin iraungiko den mundua. Filosofia orientalak ere gertakari zikliko moduan ikusten du izatea. Alabaina, pentsamendu honen arabera, betiko itzulerak unibertsoaren perfekziora gerturatuko gaitu. Ekintza, une eta gertaera bakoitza betiko errepikatu egingo dira, bai, baina berrabiaratze bakoitzean aurreko jazoera horiek orraztu, leundu edota hobetu egingo dira. Oporrak ere denbora edo aldi konkretua dira guztion bizitzetan, eta nolabait ziklikoa hau ere.\nUrtero errepikatzen diren jazoera dira oporrak. Batzuek estoizismoari jarraiki urtero berdina errepikatzeko hautua egiten dute. Beste batzuek aldiz, pentsamendu orientalaren hobetzeko helburuarekin, plan ezberdinak gauzatzen dituzte. Modu ezberdinean, baina beti aurreikusita eta planifikatuta.\nBada, larunbateko gau giroa aprobetxatuz egin nuen ibilalditxoan… aspaldi ikusten ez nituen eta horren magikoak iruditzen zaizkidan hainbat ipurtargi ikusi nituen, haurtzarora eraman ninduten bueltan. Horrela, egunerokotasunetik benetan ateratzeko beharra daukadala ikusi nuen, hemen eta orain egoteko beharraz jabetu nintzen. Jabetu, kontziente izateak ematen duen boterea. Esanguratsua, ederra eta zoriontsu bizitzeko beharrezkoa.\nHorrenbestez, izan zaitez zu ere irakurle benetako beharren kontziente eta Covid-ak plan guztiak hankaz gora jarri baldin badizkizu ere, bueltatu zaitez une batez haurtzarora eta gozatu benetan oporrak, merezi dituzu eta!


Liechtenstein - Wikipedia, entziklopedia askea.\n15 Dec 2005 - 03 Oct 2018\nGoiburua: Für Gott, Fürst und Vaterland\n(Jainkoagatik, Printzeagatik eta Aberriagatik)\n47°08′N 09°30′E / 47.133°N 9.500°E / 47.133; 9.500\n160 km² (189.)\n• Errolda (2010)\n224,9 biztanle/km² (56.)\nSuitzar libera (CHF)\nLiechtenstein edo Lienchtensteingo Printzerria Europako erdialdean dagoen herrialde txikia da. Europako mikroestatuetako bat da. Ez da Europar Batasuneko kidea. Hala ere, 2011. urteaz geroztik, Europako Schengen deituriko zirkulazio askeko eremuko kide da.\nHerrialdeko hiriburua Vaduz da, 5.143 biztanle inguru ditu.\n7 Liechtensteindar ezagunak\nIparraldean Alemania du mugakide, mendebaldean eta hegoaldean Suitza eta ekialdean Austria.\nSakontzeko, irakurri: «Liechtensteingo historia»\nLiechtenstein 1719ko urtarrilaren 23an sortu zen, Karlos VI.a Germaniako Erromatar Inperio Santukoak Vaduz eta Schellenberg batu eta printzerri titulua (Fürstentum) eman zienenean, Liechtenstein familiaren agintepean. Hala, Liechtenstein leinu ahaltsua Erromatar Germaniar Inperio Santuko estatu bateko subirano bihurtuta Inperioko Dietan eserleku bat eskuratu zuen. Hurrengo 120 urteetan Liechtensteingo printzeak ez ziren bertaratu.\nNapoleondar Gerren ondorioz, Erromatar Germaniar Inperio Santua Frantziako Napoleon I.ak desegin zuen. Horrenbestez, estatuburu bakoitzak enperadorearenganako beharrak izateari utzi zion. Egungo argitalpenek gertakizun horiei egozten diete Liechtensteinen burujabetza. Napoleonen babespean Rhingo Konfederazioa sortzean, 1806ko uztailaren 25ean, Liechtenstein kidetu egin zen, harik eta 1813ko urriaren 19an desegin zen arte. Horren ondoren, Austriako Enperadorea buru zuen Germaniar Konfederazioarekin batu zen Liechtenstein.\nXIX. mendean, beste aldaketa batzuk gertatu ziren: 1836an lehenengo lantegia, zeramika egiten zuen, zabaldu zen; 1861ean, estreinako aurrezki eta mailegu bankua sortu zen; Rhin ibaiaren gaineko bi zubi 1868an eraiki ziren; eta 1872an herrialdea zeharkatzen zuen burdinbidea egin zuten. Zio ekonomikoak zirela medio, Liechtensteinek armada 1868an desegin zuen.\nLehen Mundu Gerra bukatu arte, Liechtenstein Austriako Inperioari eta gero Austria-Hungariari hertsiki loturik zegoen. Nolanahi ere, horren ostean Liechtensteinek ez zuen bat egin Austriako Errepublika jaio berriarekin. Bigarren Mundu Gerran, Liechtenstein neutral izan zen. Hurrengo hamarkadetan, herrialdea aberastu egin zen, enpresen gaineko zerga baxuak erabili baitzituen konpainiak erakartzeko. Liechtensteingo printzea munduko seigarren agintaririk aberatsena da, ustez 5milia milioi dolar izanik.\nLiechtenstein monarkia konstituzionala da, horren buru Fürst edo printzea dago, gaur egun Liechtensteineko Hans-Adam II, honen aita 1989 urtean hil zenetik. Estatuaren sobiranotasuna printzeak eta hiritarren elkarbanatzen dute,eta hiritarrek parlamentua hautatzen dute. Landtag edo Liechtensteineko parlamentua hiritarrek hautaturiko 25 ordezkarik osatzen dute. Bost partaide dituen ganbera batek egunoroko gai politikoak lantzen ditu.\n1984. urteko uztailaren 1ean egindako erreferendumean gizonezkoek emakumezkoei hauteskunde nagusietan (baina ez lokaletan) partaidetza eskubidea eman zieten, hori Hans-Adam II printzearen garaipena izan zen, aldaketaren partaide sutsua baitzen.\nBeste monarkia konstituzional gehienetan ez bezala, Liechtensteineko konstituzioak botere garrantzizkoak ezartzen ditu printzearengan, hori dela eta, azken urteetan botere horietako batzuek asaldura sortu dute hiritarren artean. Botere horien artean printzeak dietak onarturiko legeak betatzeko aukera dago.\nHala ere, 2003. urteko martxoan egindako erreferendum batek Liechtensteineko agintaritzan dagoen dinastiaren posizio konstituzionala indartu zuen. Erreferendum horren aurretik, Hans-Adam printzeak bere sendiaren boterea berretsi ezean, berak eta bere familiak Liechtenstein utzi eta Austriara bizitzera joateko aukeraren berri eman zuen. Horrela, Liechtenstein errepublika bilakatuko zen. Erreferendum horrek Liechtensteineko dinastiak duen popularitatea berretsi eta herriak Hans-Adam printzearengan duen konfiantza agerian utzi zuen.\nLiechtensteinek neutraltasun politikari jarraitzen dio, eta munduan armadarik ez duen herrialde bakarretako bat da, 1868an desegin zuenetik. CIA World Factbook dokumentuaren arabera, herrialde honen defentsa Suitzaren ardurapean dago baina Liechtensteineko webgune ofizialaren arabera, ez dago bi nazioen arteko harremanetarako itunean defentsa hitzarmenik.\nSakontzeko, irakurri: «Liechtensteinen banaketa administratiboa»\nLiechtenstein oso herrialde txikia denez, ez du eskualde, ez antzekorik. Gobernu zentralaz aparte udalerriak ditu. Hauek dira Liechtensteinek dituen udalerriak:\nSchaan: 5.806 biztanle 2005ean.\nVaduz (hiriburua): 5.143.\n(* 2001eko errolda).\nUrtarrilak 1 Urte berria Neujahrstag Urtero\nUrtarrilak 2 San Berchtold Berchtolds-Tag Urtero\nUrtarrilak 6 Agerkundea edo "Epifania" Heilige Drei Könige Urtero\nOtsailak 2 Kandelariako birjina Lichtmess, Mariä Reinigung Katolikoak bakarrik\nMartxoak 19 San Jose Feiertag des Heilegen Joseph Urtero\nMartxoak 25 Ostiral santua Karfreitag Katolikoak eta protestanteak\nMartxoak 28 Pazkoa astelehena Ostermontag Katolikoak eta protestanteak\nMaiatzak 1 Langileen eguna Tag der Arbeit Urtero\nMaiatzak 5 Igokundean Christi Himmelfahrt Katolikoak eta protestanteak\nMaiatzak 16 Pentekostes astelehena Pfingstmontag Katolikoak eta protestanteak\nMaiatzak 26 Corpus Christi edo Gorpuzki Fronleichnam Katolikoak bakarrik\nAbuztuak 15 Festa nazionala Nationalfeiertag Urtero\nIrailak 8 Ama birjinaren jaiotza Geburtstag der Heiligen Mutter Urtero\nAzaroak 1 Santu Guztien eguna Allerheiligen Katolikoak bakarrik\nAbenduak 8 Andre Maria birjinaren sortze garbia Unbefleckte Empfängnis Urtero\nAbenduak 25 Gabonak Weihnachten Urtero\nAnduak 26 San Esteban Stephans-Tag Urtero\nLiechtensteindar ezagunak[aldatu | aldatu iturburu kodea]\nHanni Wenzel (1956-), eskiatzailea.\nWikimedia Commonsen badira fitxategi gehiago, gai hau dutenak: Liechtenstein\n(Ingelesez)(Frantsesez)(Alemanez)Liechtensteingo webgune ofiziala\nTxantiloi:Liechtensteingo udalerrien aurkibidea\nOrriaren azken aldaketa: 1 apirila 2015, 22:47.


Gipuzkoako Museoen Zerrenda - Kultura\nMuseoak - Bisitak gaika\nMineral eta fosilak\nModa eta zinea\nMuseoak - Neurriko bisitak\nArditurri bidea, 3 Aiako Harria Parke Naturala - Oiartzun\nArdixarra Etxea - Erdi Aroko Interpretazio Zentroa\nErdi-Aroko hiria da Segura, eta Erdi-Aroak ematen dio xarma gaur egungo herriari. Orduko portal eta bideek, erregeen, jaunen, errotarien edota nekazarien erresuman murgiltzen dute bisitaria.\nCasa Ardixarra Kale Nagusia, 12 - Segura\nArmagintzaren Museoak ongi etorria egiten dizu!\nMuseo honen xedea armagintzan betidanik tradizio handia izan duen herri baten industria-ondarea eta oroimen historikoa gordetzea eta zabaltzea da, eta bertan bisitariak Eibarko industriaren historiaren eta teknologiaren bilakaeran barna ibilbide bat egin ahal izango du, XIV. mendetik hasi eta gaur egun arte.\nBista Eder, 10 - 5º 20600 Eibar\nEuskal Herriko paisaia karstikoaren erakuslehio ederra da Oñati ingurua. Bertan, EAEko mendi tontorrik garaienen barrenean, Arrikrutz-Oñatiko kobak ditugu. Ingurune hau karstaren museoa bizia dugu, arroil, amildegietan zintzilik geratu zaizkigun Aitzulo bezalako paleokobazulo eta lurpeko mundua gerturatzen diguten Arrikrutz-Oñatiko kobazuloekin batera.\nArantzazu Santutegira igoera 4. kilometroa


Abenduaren 8an Odol Emaileen Eguna – Usurbil Eginez\nAbenduaren 8an Odol Emaileen Eguna\nAbenduaren 8an (larunbata) Odol Emaileen Eguna ospatuko da eta azken urteetan bezala Usurbilgo Odol Emaileen Elkarteak bazkaria antolatu du Artzabal jatetxean, 14:00etan.\nUsurbilgo Odol Emaileen Elkarteak euren jarduera ezagutarazi eta usurbildarron laguntza eskatzen du: “Denok bizi ahal izateko ezinbestekoa dugu odola ematen hasi edo segitzeko. Denok gara hartzaile potentzialak; izan gaitezen emaile errealak! Normaltzat hartzen dugu istripu, ebakuntza edo gaixotasunen baten ondorioz odola behar izanez gero, medikuek hura eskura izatea. Odol-erreserbak agorrezinak izango balira bezala! Eskubidetzat jotzen dugu, baina oraindik behintzat odola ez da laborategian ekoiztu daitekeen ondarea; denon zainetan dagoenak egiten du posible besteentzako bizi-aukera hori”.\n75 emaile gutxiago\nUsurbilgo Odol Emaileen Elkarteak kezka agertzen du, odola beharrezkoa izan arren, odol emate kopuruak behera egin duelako azken urteotan Gipuzkoan: “Batez ere 22-34 urte arteko odol-emaile kopuruan nabaritzen da murrizketa hori. Usurbilgo datuek ere joera bera islatzen dute, eta esaterako, 2017an eta 2018an odol emaileen elkarteak esperotakoak baino 75 emaile gutxiago izan ditugu”.\nUsurbildarrei odola emateko deia\nUsurbildarrak odola ematera animatzen gaituzte: “Odol ematea 7-8 minututan egiten da, aurreko mediku kontsulta eta ondorengo mokadutxoa kontuan hartuta, 30 bat minutu behar dira. Gizartearekiko elkartasuna azalduz, Usurbilgo anbulategian egiten ditugun odol-emate egunetan bertaratzera gonbidatzen zaituztegu. Aurten, 143 usurbildarrek 253 emanaldi osatu dituzte. Milesker guztioi!”\nUrtean sei konpromiso\nOdola emateak urtean sei aldiz egiten dira: urtarrila, martxoa, maiatza, uztaila, iraila eta azaroko lehen astelehenetan, 18:00-20:30 artean Usurbilgo anbulatorioan: “Gogoan izan, 18 urtetik gora izan eta osasun baldintza batzuk betez gero, edonor izan gaitezke emaile”.\nPosted on 2018/12/03 by usurbileginezPosted in Orokorra\nAurrekoa Previous post: Usurbilgo jubilatu elkarteek gaur pentsio duinen alde mobilizatzera deitu dute\nHurrengoa Next post: Abenduaren 26tik 28ra 4. Gazte Topaketak ospatuko dira Usurbilen


Proiektore bat eta telefono zentral baten modulu bat ikusgai jarri ditu San Telmo Museoak | Irutxuloko Hitza\nProiektore bat eta telefono zentral baten modulu bat ikusgai jarri ditu San Telmo MuseoakBy Mikel Goñi on 2012/06/14 in Kultura Ignazio Cocho telefonia teknikaria eta Susana Soto Museoaren Zuzendaria. (Argazkia: Mikel Goñi)\nEureka! Zientzia Museoak utzitako piezak dira\nSan Telmo Museoaren erakusketa iraunkorraren bi osagai berri aurkeztu berri dituzte; hain zuzen ere, Eureka! Zientzia Museoak utzitako telefono zentrala eta zinema proiektorea dira industrializazioari emandako bildumaren zatia handitu duten pieza berriak. Zinema proiektoreari buruzko informazio handiegirik eman ez duten arren, telefono zentrala San Martzial kalean lanean izan zutena dela adierazi dute. Hain zuzen ere, hiriko udalak telefonia zerbitzua kudeatzen zuen garaiko tresna da eta hiztunak automatikoki konektatzeko gaitasuna zuen lehengo modeloetakoa da. Duela 25 bat urte San Martzial kaleko zentrala desantolatu bazuten ere, San Telmo Museoan ikusgai dagoen moduluak oraindik ere funtzionatzen du. dohaintza, Eureka Zientzia Museoa, San Telmo Museoa Kantu jira egingo dute, bihar, Amara Berrin\nHirian motoz ibiltzeko erraztasun gehiago nahi ditu PPk\nEmakumezkoen Txapeldunen Ligan, Wolfsburgek irabazi dio finala Olympique Lyoni (1-0). Mullerrek sartu du gola, 73. minutuan, penaltiz. LOHIZUNE AMATRIA posted an update 8 hours, 38 minutes ago\nLOHIZUNE AMATRIA posted an update 8 hours, 39 minutes ago\nErrodaia bukatuta, edizioari ekin genion, eta gaur, maiatzak 23, azkenean esan dezakegu, Irria Dario Haizeari dokumentala amaitu dugula. Estreinaldia ekainaren 13an, Errezilen. Amaia Portugal posted an update 9 hours, 52 minutes ago


SAREk agerraldia egin du Bilboko manifestazioaren atarian. “Espainiako Gobernu berriari: Orain ez bada, noiz? Orain da unea” – Sare Herritarra\nSAREk agerraldia egin du Bilboko manifestazioaren atarian. “Espainiako Gobernu berriari: Orain ez bada, noiz? Orain da unea”\nAzken agerraldi hau, Euskal Herrian urtero egin ohi den manifestazio jendetsuena hasteko 48 ordu baino falta ez diren honetan, egun aldarrikatzaile honen baitako hainbat informazio emateko deitu dugu.\nBaina, jakitun izanda duela bi egun eskas Madrilen Diputatuen Kongresuan Gobernu presidente berria izendatu dutela, honek duen garrantzia politika aintzat hartuta, ezin ezer esan gabe geratu.\nPasaden azaroaren 30ean, Miramon Parke Teknologikoan eginiko agerraldi batean, Madrileko Gorteetan ordezkaritza duten euskal alderdiei eskari eta galdera bat luzatu genien:\nEskari hau izan zen, eta honek izaten jarraitzen du; euskal diputatuen bozkek legealdi honetan izango duten garrantzia kontuan izan da, bozka hauek presoen egoera eta giza eskubideen urraketarekin amaitzeko beharra akordioen agendan txertatzeko erabiliak ere izan daitezela.\nEta galderak ere bera izaten jarraitzen du, bai euskal alderdientzat, baita presidente berriarentzat ere; ez bada orain, noiz?\nEz dakigu baikorrak izatea bertutea edo gabezia den, baina, edozein kasutan, badugu esperantza gauzak, eremu honi dagokionean, aldatuko direnarena. Hala behar luke, behinik behin.\nIzan ere, Gobernu berri hau osatu duten bi alderdi nagusiek, hemen, Euskal Herrian duten ordezkaritzaren bitartez, espetxe politika hau aldatzeko borondatea behin eta berriro erakutsi dute azken urtean onartu diren adierazpen anitzetan. Honi, Gobernu honen aldeko bozka eman edota abstentzioaren bitartez ahalbidetu duten alderdien izaera gehituz gero, alderdi katalan eta euskaldunak kasu, elkarbizitzaren eta bakearen alde zein espetxe politika aldatzearen aldeko indarren batuketaren aurrean gaude. Horregatik, gaur, are enfasi gehiagorekin, galdera bera errepikatzen dugu; orain da unea, izan ere, orain ez bada, noiz?\nDatorren larunbatean milaka eta milaka pertsonak hauxe bera aldarrikatuko dute Bilbo eta Baionako kaleetan. Euskal instituzioek, gehiengo politikoak eta gehiengo sindikalak onartu duten bera aldarrikatuko dugu. Hori hala, jendarte honen gehiengo zabalaz mintzo garela kontuan izanda, Madrileko Gorteetan dauden euskal diputatuei, larunbatean Bilboko zein Baionako kaleetan entzungo den aldarria beren egitea eskatzen diegu.\nAukera ezinhobe baten aurrean gaude. ETAk urte eta erdi baino gehiago darama deseginda. Euskal politikagintzan akordio sendoak lortu dira espetxe politikaren aldaketaren harira. Eraman diezaiogun aldaketa nahi hau Gobernu berriari.\nUrteetako minari amaiera emateko ordua da. Ahanzturarik gabe, baina gorrotorik gabe, aurrera egiteko ordua da. Elkarbizitzen den jendarte bat osatzeko unea da. Giza Eskubideen errespetuan eta akordioetan oinarrituko den jendarte bat eraikitzeko ordua da.\nHau da, aurtengo urtean gure buruari ezartzen diogun helburua larunbatean, arratsaldeko 17:00etan La Casillatik abiatuko den manifestazio honetan. Amaiera Bilboko Udalean izango da eta bertan Asun Lasa eta Rosa Rodero, GAL eta ETAko biktimak izango dira manifestua irakurriko dutenak.\nBeste urte batzuetan egin izan dugun moduan, urtarrilaren 11ean ez dugu soilik manifestazioa antolatu, berau ekintza nagusia izan arren, beste bi ekimenen berri ere eman nahi dizuegu:\n1) Batetik, La Bolsa, Alde Zaharreko eraikinean, goizean, 11:15etan Eskubideak eta Askatasunak izenburupean mahaingurua antolatu dugu. Bertan Antoni Bassas, kazetari katalana, ziurrenik Catalunyan gehien entzuten den kazetarietako bat; Pili Kaltzada kazetari euskalduna eta Javier Sádaba Filosofoak hartuko dute parte.\n2) Bestetik, manifestazioaren aurretik, 15:30etan Silken Hotelean “emakumea espetxea, gatazkak, elkarbizitza eta bakea” ekitalditxoa antolatu dugu. Bertara politikagintzan, sindikalgintzan, giza eskubideen eta bakearen alorrean zein eragile sozial eta feministetan lanean dabiltzan hainbat emakume gonbidatu ditugu.\nEz dugu amaitu nahi, berriro ere, sortu diren benetako aldaketarako aukerak baliatzeko deia luzatu gabe; orain da unea, orain ez bada, noiz bestela? Guztion bultzada ezinbesteko dugulako espetxe politika aldatu eta jendarte gisa aurrera egiteko, datorren larunbatean 17:00etan Bilbon elkar ikustea espero dugu.\n#IzanBidea #MikelEtxera! Konponbide garaia da! Lelopean datorren larunbatean manifestazioa antolatu du Sarek Mikel Barrios auzokidearen espetxeratzea salatzeko. 01/07/2020\nPresoek haien errotze-lekuan kondena betetzeko duten eskubidea berma dadila eskatzen dute hainbat erakunde sozialek. 26/06/2020


| 2020-05-20 16:01:00\n"Onartuko al genuke zapata zahar batzuk konpontzea kostatu zitzaigunaren% 60eko kostuarekin, zapata berri batzuk erosteko eskubidea dugunean, udal teknikariek adierazi zuten bezala?"\nEgitura berri batek 800.000 euroko kostua izango luke eta proiektugileek beraiek ordaindu beharko lukete. Aldiz, egungoan adabaki bate egiteak 500.000 euroko kostua du, eta egiturazko akatsak ditu, hiru txostenek konfirmatu bezala\n"Arduragabekeria litzateke eskuineko hirukoaren partetik Labriteko egungo pasabideari adabaki bat egitea onartzea, Iruñeko herritarrek eskubidea baitute pasabide berri bat izateko". Hori da EH Bilduk Labriteko pasabidea ebaluatzen duen Nafarroako Ingeniarien Elkargoaren txostenari buruz egin duen balorazio orokorra. Koalizioak nabarmendu duenez, "Bat egiten du aurreko azterketen ondorioekin, hau da, egiturak oinarrizko arazo larriak ditu, eta horrek zimenduei, eraikuntzari eta gauzatzeari eragiten die, eta bere portaeran islatzen da".\nEH Bilduk hiru arlori erreparatu die: lehenik eta behin, herritarren segurtasunari; "ez da bidezkoa iruindarrak gabezia larriak dituen egitura bat erabiltzera behartzea, akatsdun egitura hori erosi zutenen interes politikoak salbatzeko"; bigarrenik, arlo ekonomikoari; "merkantzia akastuna eman ziotenen erantzukizunak estaltzeko". "Onartuko al genuke zapata zahar batzuk konpontzea kostatu zitzaigunaren% 60eko kostuarekin, zapata berri batzuk erosteko eskubidea dugunean, udal teknikariek adierazi zuten bezala?". Hirugarrenik, koalizioak ohartarazi du legezko erantzukizunak izan ditzakeela azken txostenean iradokitako "adabakiei" onarpena ematea; izan ere, "emaitza ez litzateke izango agindutako pasabidea, baizik eta beste bat, eta Udalak besteren interesen alde egiteko eskubidea duen kalte-ordainari erabat edo partzialki uko egitea ekarriko luke, eta horrek ere lege-ondorio oso larriak izan ditzake erakunde honentzat".\nInauguratu aurretik egindako karga-proba batek agerian utziko zituen arazoak\nKoalizio subiranistaren ustez Nafarroako Ingeniarien Elkargoko ordezkariek gaur Hirigintza Batzordean egin duten agerraldiak agerian utzi duen gairik larrienetako bat hauxe da: "Pasabidea, bere garaian (2010eko abenduan), zegokion karga-proba egin gabe martxan jarri zela onartu dute, eta froga horrek, aitortu dutenez, garaiz agerian utziko zituen egitura horrek dituen egiturazko arazoak, eta erremedioa jartzea ahalbidetuko zuen.\nAfera honetan EH Bilduk honako galdera egiten du: nola izan zen posible pasabidea proba hori egin gabe zabaltzea? Koalizioaren ustez "UPNko orduko alkate eta Gobernuko presidentegaiaren interes elektoralek bultzatu zuten pasabidea hauteskunde aurretik zabaltzea". Horren harira, koalizio abertzaleak gogorarazi du erabaki horrek egungo alkatearen bermea izan zuela, orduan Yolanda Barcinaren oinordekoa izateaz gain, Iruñeko Udaleko Hirigintza zuzendaria baitzen.\n"Argi dago Iruñeari eman zitzaion pasabideak ez zuela araudia betetzen, ez exekuzioari dagokionez, ezta diseinuari dagokionez ere, eta interes partidistek bultzatuta, gerora agertu diren arazoak garaiz detektatzea ahalbidetuko zuten probak egitea saihestu zela", laburbildu du koalizioak. "Hori guztia, eskuineko hirukoak ezkutatu nahi badu ere, bere garaian argitu beharreko erantzukizunak dira", gaineratu du.\n500.000 eurotik gorako kostua izango lukeen "adabakia"\n"Zapata zahar eta akastun horiek" konpontzeko kostuei dagokienez, EH Bilduk bi eskaera egin dizkie eskuineko hirukoari: "Argi hitz egin dezala, lehenik eta behin, pasabidea konpontzeko zenbatekoari buruz. Kostu hori, ziur aski, milioi erdi eurotik gorakoa izango litzateke, karga-proba eta BEZa barne. Bigarrenik, gaur aurkeztu den txostenean zehazten ez den gastu hori nork hartuko lukeen bere gain". Horren harira, koalizio abertzaleak gogorarazi du aurreko legegintzaldian itxitako erantzukizunak argitzeko espedienteak ondorioztatzen zuela pasabideko proiektugileek 800.000 euro baino gehiagoko kalte-ordaina eman behar ziotela Udalari. "Duela 10 hilabete ordaindu behar zen partida hori, baina ez da betearazpen-bidetik eskatu. Diru kopuru hori nahikoa izango litzateke egitura berri bat segurtasun-berme guztiekin altxatzeko".\nNolanahi ere, EH Bilduk bi gai azpimarratu ditu: "Alde batetik, ezinbestekoa da , 2010ean UPNk beharrezko ikusi ez zuen karga proba egitea. Bestetik, eskuinak lau haizeetara iragarri zituen irtenbide estranbotikoen azterketak, 50.000 euro balio zuten zutabeak kasu, barregarri geratu dira".\n"Azken urte eta erdian erantzukizunak saihestu eta aurpegia garbitzeko eskuinaren halabeharrezko operazio baten lekuko izan gara, herritar guztioi inposatu ziguten pasabide akastun eta arriskutsu batekin. Horri buruz egiten den hirugarren txostenak berretsi egiten ditu zimenduetatik abiatzen diren egiturazko akats horiek, eta, beraz, berretsi egiten du Navarra Sumak bere garaian gaizki egin zuen guztia. Orain, erakunde gisa, herritarren interesak defendatuko dituen erabaki zuzen bat hartzeko erantzukizuna dugu, eta ez alderdi politiko edo arkitekto-enpresa jakin batenak. Hartara, zapata zahar batzuk konpontzea kostatu zitzaigunaren % 60eko kostuarekin, edo zapata berri batzuk izateko hautua egin behar dugu", esan du EH Bilduk.\n| 2020-05-19 11:49:00\nSanduzelai, Txantrea, Milagrosa eta Errotxapeako kale estuak oinezkoentzat egitea eskatu du koalizioak\nEH Bilduk adierazpen proposamen bat aurkeztuko du bihar Iruñeko Udaleko Hirigintza Batzordean, tokiko merkataritza babesteko benetako sistema bat eskatuz. Horretarako, Udal Hirigintza Planaren (UHP) aldaketa baten bidez, merkatal guneak altueran ezartzeko debekua eta Iruñean azalera handiak ezartzeko lursailak mugatzea eskatuko du.\nAdierazpenaren arabera, era honetako ekimenak beharrezkoak dira "hiriarentzat estrategikoa den eta ekonomiaren funtsezko zati den tokiko merkataritzaren desagerpenari aurre egiteko". Koalizio soberanistak gogorarazi duenez, egungo araudian jasotzen da "azalera handiak edo ertainak ezartzeko aukera, altuerako merkataritza onartzen duten lursailen bidez", baina “hiriko merkatariek praktika hori gaitzesten dute aho batez".\nEH Bilduk Hirigintza Gerentziari eskatu dio ahalik eta lasterren presta ditzala merkataritza-azalerak ezartzeko egokiak diren lurzatiei buruzko txostenak eta UHPa aldatzeko proposamena, altueran merkataritza guneak ezartzea eragozteko. Gainera, dokumentu horiek merkataritza-mahaian aurkeztea eskatu du.\nBestalde, koalizio abertzaleak Hirigintza Batzordeari bigarren adierazpen bat aurkeztu dio, honakoa eskatuz: berehala aplikatu dezala behin-behineko neurri gisa, "Espaloiak oinezkoen segurtasun distantzia mantentzea oztopatzen duten kale estuak oinezkoentzat jartzea, egungo alarma-egoerak eskatzen duen urruntasuna eta deseskalada mantendu ahal izateko". San Jorge-Sanduzelai, Txantrea, Milagrosa eta Errotxapea auzoetatik hastea planteatzen da. "Segurtasuna bermatu behar zaie kale eta auzo horietan bizi diren pertsonei. Espazio publiko gehiago eskaini behar da galtzadak horretarako egokituz eta oinezkoentzako edo bizikletentzako erreiak jarri behar dira ", gaineratu du EH Bilduk.\n| 2020-05-14 13:37:00


Okerrak Kirol Elkartea | Okerrak Blusa eta Neska Taldea\nZergatik kirol taldea?\nUrtea ez delako aste bakar batekoa, 52koa baizik!!!\nKUADRILLA hitzak guretzat abuztuaren 5etik 9ra bitartean eta uztailaren 25ean hiriaren jaiez gozatzeko elkartzea baino askoz gehiago adierazi nahi du. Gure ustez “kuadrilla” urte osoan egiten da, edozein aitzakia ona da elkartzeko, beraz, zergatik ez bizikleta hartu eta elkarrekin irten? Edo mendian ibilbide bat egin?\nOturuntza baino lehen gosea egin behar delako\nElkarrekin egon, ondokoa hobeto ezagutu, pasadizoak kontatu, azken batean Okerrak taldea osatzen dugunon adiskidetasunaz gozatu mahai baten inguruan, dagokion bazkalondokoarekin edo afalostekoarekin, jakina. Guztion gustukoak dira janari ahogozagarriak, ardo onak… Horiek guztiak irabazteko zerbait egin beharko da, ezta? Batzuk primeran aritzen dira sukaldean… baina besteak?\nZoro batzuek kuadrilla gogotsua nahi dutelako\nZoro, baikor, ameslari batzuek, deitu nahi duzuen moduan, guztiak animatu nahi gaituzte kirol apur bat egitera. Ideia da mendian ibiltzea eta bizikletak ateratzea paseo bat emateko. Helburu nagusia jendea biltzea da, hartara, ibilbide osoa eta erritmoa egokiak izango dira guztiok egin ahal izateko. Hemen, esan dugun moduan, inportanteena da denok elkarrekin egotea, KUADRILLAN.\nBlusa eta neska jantziak erakustea gustuko dugulako\nTaldea sortzeko ideia izan zuten zoro berberak munduan zehar doaz txapelketaz txapelketa… Eta bazkalondoko baten batean, kirol talde bat egin behar zenez, bururatu zitzaien logikoena zela kirol arropa egokia txapelketetan erakusteko, baita taldearen irteeretan ere. Logika berari jarraiki, emaitza izan zen jaietako jantzietan inspiratutako ekipamendua.\nNatura gertu izanda, tarte baterako hiria utzi eta bertara joatea gozatzera baino ideia hoberik ez zaigu bururatzen… Mendira joan, pedalei eragin Lautadako errepide eta bideetan… Deskonektatzeko aukera, haize freskoa hartu eta kirol apur bat egin, besterik ez; indarrak berreskuratzea izango da gure saria.\nGustukoa dugulako, kirolak on egiten digu!\nAurreko arrazoi guztiak oso ondo daude, baina dudarik gabe inportanteena da gustukoa dugula; on egiten digu gustuko dugun kirola egiteak eta konpainia onean, are gehiago!\nOkerrak-en denetarik dago: mendizaleak, txirrindulariak, futbolariak, saskibaloi jokalariak, pilotariak, patinatzaileak, triatletak, padel jokalariak, herri kirolariak, Arabako bolo jokoan ibiltzen direnak… Argi dago kirola gustuko dugula; ekuazioa erraza da:\n“Kuadrilla” + Oturuntza + Kirola = OKERRAK KIROL ELKARTEA


Anonimoa 2017(e)ko urtarrilakren 17(a) 10:24\nNire ustez maketa hau pixka bat ganora gabe dago. Hau esateko itxuran oinarritzen naiz. Gainera oxigenoak bi orbita ditu soilik.\nAnonimoa 2017(e)ko urtarrilakren 17(a) 10:26\nNire iritziz ongi dago eginda, nahiz eta elektroi, protoi eta neutroien tamaina desberdina duten eta orbitak ez dauden egoki eginda.\nBigarren irudiak, orbita dauka, baina orbitatzen ez dago ezer. Hirugarren argazkian, orbitan, 6 protoi bakarrik daude eta 8 egon beharko litzateke.


ZIO - Zientzia Irakurle Ororentzat; 2\nGenetikaren inguruko azalpen apainen haritik, ordea, munduko gatazka bizien erdira dakar Jacob-ek zientzia. Leporatu ohi zaion hoztasun eta urruntasunetik, giza auzien plazara datorkigu jakintza. Izan ere, hankaz gora jarri ditu aurrerapenak gizartearen hainbat sineste eta balio oso sustraitu, baina gainazpikatze horrek ez du esan nahi, Jacob-en ustez, elkarren aurka daudenik zientziaren aurrerabidea eta giza jokaera zintzoa: «Gizadiaren arrisku nagusia ez da jakintzaren garapena, ezjakintasuna baizik».\nArriskuak arrisku eta mamuak mamu, diosku, ezaguera eta gizatasuna ezkontzetik etorriko dira gizarteak aurrerantzean beharko dituen balioak, mundu-ikuskera berri bati egokituak. «Nahaste ikaragarri bat gara: azido nukleikoak eta oroitzapenak, desirak eta proteinak ditugu osagai. Amaitzear den mendea biziki arduratu da azido nukleikoez eta proteinez. Datorrenak oroitzapenei eta desirei helduko die. Gai izango ote da auziok ebazteko?»


Nondik gatoz? - Mugiment\niraila 2, 2019 / Blogaria: Mikel Bringas / in Iritziak / 3 iruzkin\nMugiment gizarte aktiboa lortzeko elkarlaneko egitasmoa da. Etorkizuna hobetzeko egitasmoa izanik, oraingo eta aurreko egoera ezagutzea komenigarria da, nora goazen jakiteko nondik gatozen jakiteak lagunduko digu eta. Horixe bera egin genuen Mugiment egitasmoa adostu genuenean, aurreko egoera aztertzen (2018ko lan-programaren 2. puntua).\nJarduera Fisikoaren inguruko daturik garrantzitsuena pertsona aktiboen kopurua da. Datu hau ezagutzeko dugun iturririk nagusiena euskal osasun inkesta izanik, horren aurreko argitalpenak aztertu ditut.\nLehenik eta behin argi eta garbi utzi nahi dut egingo dudana ez dela zuzena, itxuraz neurtutakoa ezberdina izan baita urtearen arabera. Muga hauek izanik ere, datu guztiak zaku bakar batean sartzen saiatuko naiz.\nAurreko sarreretan adierarazi dudan bezala, osasun inkestan deigarria da datuen azalpenetan erabiltzen den hiztegia, emaitzen interpretazioa eta nazioarte mailako beste ikerketa batzuekin alderatzea zailduz. “jarduera fisikoa”, “sedentarismoa”, “ariketa fisikoa”, “inaktibitate fisikoa” eta antzeko hitzen erabilera ez da jarduera fisikoen adituek ematen dietena, eta gainera ezberdina da inkestaren urtearen arabera. Beraz, udareak sagarrekin nahastuko ditudan arren, azterketa egingo dut.\nAztertu dudan lehenbiziko inkesta 1992koa da. Bertan aipatzen da 1986ko datuekin alderatuz aldaketa handirik ez dagoela, baina 1986ko datuak aurkitzeko gai ez naiz izan.\n1992an, 1997an, 2002an eta 2007an inkestetan aisialdia / ohiko jarduera-ren arteko bereizketa egiten da. Ohiko jardueretako aurkitu dudan informazioarekin ez naiz gai inaktibitatearen inguruko daturik emateko. Horregatik, urte horietan “sedentario” izendatuta ez diren beste guztiak hartu ditut aktibotzat, baina argi izan behar dugu aisialdiaren inguruko datuak direla.\n2013an eta 2018an, IPAQ galdetegia erabili zen eta beraz, eskainitako informazioa bestelakoa da. Urte hauetan, azken 7 egunetan jarduera fisiko moderatua edo altua egin zutenak hartu ditut aktibotzat.\nEta hauexek dira inkestetako datuak (portzentaiak):\nemakume aktiboak gizon aktiboak orokorra\n1992 (a) 23,0 39,0 31,0\n1997 (a) 39,5 47,1 43,1\n2002 (a) 31,3 39,8 35,4\n2007 (a) 42,8 51,5 47,0\n2013 65,2 73,7 69,3\n2018 73,5 80,1 76,7\nDatu hauek hasierako irudian erakusten dira.\nOndorio sendoak ateratzeko gai ez naiz, esan bezala itxuraz neurketetan aldaketa handiak egon direlako. Agian horixe da garrantzitsuena. Euskal osasun inkesta datu iturri garrantzitsuena izanik, bere ahalmen osoa aprobetxatu beharra dago eta horretarako hobekuntza guztiak proposatu behar ditugu. Landuko dugu.\nPingback: (eus) Nondik gatoz? - Mugiment\nurria 1, 2019 - 3:10 pm\ngaur bertan, Unibertsitateko eskola saio batean, datu hauek ekarri ditut hausnarketarako. Nire eskerrak ere bertan idazten duzuonoi, hauxe ere informazio iturria bada gure ikasleentzako.\nKontua da, AKTIBO, INAKTIBO, SEDENTARIO, JARDUERA FISIKO, ARIKETA FISIKO eta termino hauek ezartzerakoan, nire uste apalean, oso baikorrak dira, urte hauetan asko igo ditugulako, baina bestetik, oso kantitate eta kalitate gutxirekin, pertsona bat aktiboa dela esaten dugulako.\nEz da ezer leporatzeagatik inolaz ere. Ziurrenik OME (OMS/WHO) gomendiak jarraituz, eta egiten dugun jarduera fisiko kantitatea kontutan harturik, gazte batek 10’ko eguneroko oinez egindako desplazamentua eta bere asteko HF klaseak (60′-90′), gehi agian eskolaz kanpoko jarduera batekin, egia da AKTIBOTZAT jotzen dugula, eta nik uste ausartagoak izan beharko ginatekela.\nUme batentzako eguneko ordu bateko mugimendua, gainontzeko 6-8 ordu eserita edo pantaila jarduerekin egoten bada, niretzako ezin dugu onartu ume aktibotzat. Nahiz eta osasun ikuspegitik, % handia murrizten duela bere morbilitate eta mortalitatea.\nMikel Izquierdok esan zuen hitzaldi batean: es cierto que las recomendaciones de la OMS en cuanto a movimiento son a nivel mundial las que permiten evitar en porcentajes “aceptables” riesgos para la salud, pero en realidad es como si a un cerebro con plenas capacidades, le mandamos hacer círculos con un lapicero”\nHala ere oso interesgarria, zalantza barik.\nMugiment idazkaritza teknikoa\nurria 1, 2019 - 10:50 pm\nBat nator esaten duzunarekin, baina bestalde, kirol mundutik gatozenon iritzia eta errealitatea ez dira benetan inaktiboak direnena bezelakoa, eta guretzat oso gutxi dena beste batzuentzat asko da. Niri ere iruditzen zait datuak agian baikorregiak direla, baina aintzat hartu behar dugu inkestetatik ateratako datuak direla, eta inkestetan erantzuten duguna eta benetan zenbat mugitzen garen ez datoz bat. Gutxienez 3 azterlanetako datuak berdintsuak dira, eta hori nire ustez positiboa da. Bide batez, laster webgunea aldatuko dugu, eta bertsio berrian sarreretan iruzkinak jartzeko aukerarik ez da egongo, baina ateak zabalik dituzu blog honetan zure iritzia plazaratzeko sarrerak idaztera animatzen bazara. Bukatzeko, pozgarria da jakitea hemen argitaratutakoa erabiltzen ari zaretela.\nAurreko sarreraIrailean bueltatuko gara\nHurrengo sarreraInkesten arteko alderaketa


Ikuskizuna eta kirol legea | Kirola | Berria\nIkuskizuna eta kirol legea\nIzagirrek azken gerri kolpean irabazi dio Bilbaori Hondarribiko helmugan. Kaosa piztu da Erlaitz igo ondoren, eta McNultyk lidergoa kendu dio Roglici. Bilbao laugarren jarri da nagusian, 36 segundora\nIon Izagirrek ozta-ozta lortu zuen garaipena atzo, Hondarribiko helmugan. Irudian, txirrindulariak, ahalegin betean, esprintean. JON URBE / FOKU Tamaina handiagoan ikusi\nAsegaitz dabiltza euskal herritarrak aurtengo Itzulian. Sestaon, Alex Aranburuk eta Omar Frailek (Astana) amaitu zuten lehen bi postuetan, eta atzo, Hondarribin, Ion Izagirre (Astana) eta Pello Bilbaoren (Bahrain) arteko esprint estu batean erabaki zen etapa, lasterketako laugarrena. Dena eman zuten azken metroetako ahaleginean, gerri kolpe eta guzti. Helmuga igaro ostean, Bilbaok irabazletzat zuen bere burua, eta galtzailetzat, aldiz, Izagirrek. Bestelako epaia eman zuen helmugako argazkiak: ormaiztegiarra zentimetro gutxi batzuengatik gailendu zitzaion gernikarrari. Emaitzaren berri izan ostean, elkar besarkatu, eta adiskidetasunez eta euskaraz mintzatu ziren izan berri zuten lehiaz. Kiroltasunaren azalpen grafikoa izan zen.\nEsprinta ez ezik, ikusgarria izan zen, oro har, etaparen azken txanpa ere. Erlaitz gainera batera iritsi ziren faborito guztiak, baina erabat kaotikoak izan ziren hortik aurrerako kilometroak. Sei txirrindularik egin zuten aurrera. Tartean ziren Izagirre eta Bilbao. Baita Brandon McNulty (UAE) ere. Atzean gelditu ziren, berriz, Primoz Roglic (Jumbo Visma) liderra eta haren aurkari nagusia, Tadej Pogacar (UAE). Haien multzoan ez zen akordiorik izan, Jumbo Vismaren estrategia nahasgarria tarteko, eta 49 segundoko atzerapena izan zuen helmugan. Horrenbestez, McNultyk lidergoa kendu zion Roglici. Itzuliaren historian izan den bigarren lider estatubatuarra da, Chris Hornerren ostean 2010eko aldia irabazi zuen. Roglic bigarren dago orain, 23 segundo galduta, eta hirugarrena haren taldekide Jonas Vingegaard da, 28 segundora.\nBilbaok, berriz, lau postu egin zituen gora sailkapen nagusian: laugarren jarri zen, 36 segundora. Izagirrek bederatzigarren posturaino egin zuen jauzi; 1.15eko atzerapena du. Eta bada beste euskal herritar bat hamar onenen artean: hamargarrena da Mikel Landa (Bahrain), 1.23ra. Hiru postu galdu zituen atzo, Roglicen multzoan helmugaratu baitzen.\nAbaila batean hasi zen etapa. Haizeak atzetik jotzen zuen, eta, ibilbideak beheranzko joera zuela probestuz, azkar batean irentsi zituzten lehen 100 kilometroak. Hori horrela, ihesaldirik ez zen sortu Alkizako mendatera iritsi arte. Ahaleginak ugariak bezain antzuak izan ziren, oso zaila baitzen aurrea hartzea tropelak zeraman ziztuarekin. Omar Fraile (Astana) izan zen gehien saiatu zenetako bat, eta Roglicek berak ere egin zuen imintzioa. Azkenean, hiru txirrindularik egin zuten ihes Alkizan: Jefferson Cepedak (Caja Rural), Guillaume Martinek (Cofidis) eta Ben O'Connorrek (AG2R). Beherakoan Juan Pedro Lopez (Trek) batu zitzaien.\nIhesaldi berantiarra izanik, ezin izan zuen abantaila handirik lortu; ozta-ozta gainditu zuen hiru minuturen langa. Astanak ez zien utzi gehiago urruntzen. Liderren ezina beste etapa garaipen batekin konpondu nahi zuen Izagirreren, Fraileren eta Alex Aranbururen taldeak. Talde-estrategiez baliatzeko etapa aproposa zen. Santurtziarra Jaizkibelgo lehen aldapetan gelditu zen jokoz kanpo, Mikel Landaren (Bahrain) soka tenkatzen hasi zenean. Aurrekoak 1.50eko aldearekin iritsi ziren mendatearen magalera, eta Lopezek berehala xehatu zuen taldea. O'Connor izan zen espainiarraren erritmo aldaketari erantzun zion bakarra. Harrigarriki, Martinek ezin izan zien jarraitu.\nBahrainen estutuak ez zuen asko iraun, eta geldialdia izan zen tropelean. Gero, Bike Exchangek hartu zuen lekukoa. Lan egiteko tenorea iritsi zitzaion Mikel Nieveri. Abiada hartu zuen berriro multzo nagusiak. Areago, Ineos buruan agertu zenean. Igoera ez zen espero zen bezain zirraragarria izan, inork ez baitzuen asmorik erakutsi urrundik erasotzeko: ez liderrek, ezta beren taldekideek ere. Tropela mardul igaro zen gailurretik. Dena den, ia 30 kilometro orduko abiaduran osatu zuen igoera, ordekan joango balitz bezala. Minutu erdi txikitu zen aurreko bikotearen errenta.\nErlaitzera 3,8 kilometro eta %10,6ko batez besteko pendiza iritsi orduko egin zuen haienak. Oilarren txanda zen. Agertoki egokia zuten elkarri mokoka hasteko. UAEk hartu zuen aginte makila, baina Jakob Fuglsangena (Astana) izan zen lehen erasoa, helmugarako oraindik 25 kilometro gelditzen zirela. Ezin izan zuen zulorik ireki; bai, ordea, Landak, McNultyrekin eta Esteban Chavesekin (Mitchelton) batera. Atzekoek, hori bai, kontrolpean zituzten, Vingegaarden lanari esker, eta gailurrera iristear zirela harrapatu egin zituzten.\nHamabost lagun zeuden buruan, eta anabasa piztu zen errepidea samurtu orduko. Bilbaok eta Chavesek tartea ireki zuten, eta haien atzetik atera ziren Izagirre, McNulty, Vingegaard eta Emanuel Buchmann (Bora). McNulty mehatxua zen Roglicentzat, 30 segundora baitzuen sailkapen nagusian. Alabaina, esloveniarrak ez zirudien batere arduratuta. Oso arraroa izan zen Jumboren estrategia: Vingegaard ez zuen atzeratu, aldea gora zihoan arren, eta atzean oso berandu jarri zuen lanean Antwan Tolhoek. Azalpen bakarra eman dakioke Herbeheeretako taldearen jokaerari: maillota eramatearen ardura gainetik kendu nahi zuten larunbateko etapari begira, lidergoa aurkari ahulago baten esku utzita.\nIzagirre, bide onean berriro\nAurrean, azti jokatu zuen Izagirrek, erantzukizunaren zatirik handiena Bilbao eta McNultyri emanda. Chaves eta Buchmann esprinta saihesten saiatu ziren, baina seikotea batera iritsi zen azken metroetara. Ormaiztegiarra izan zen azkarrena, eta, hala, bere lehen etapa garaipena lortu zuen Itzulian. Erlojupekoko arantza ateratzeko balioko dio.\nLasterketako etaparik samurrena izan beharko lukeena jokatuko da gaur, Hondarribitik Ondarroara doan 160,2 kilometroko ibilbidean. Hirugarren Mailako hiru mendate izango dira eguneko zailtasunak: Mendexa, Gontzagaraigana eta Urkaregi. Egun aproposa izan daiteke ihesaldiak arrakasta izan dezan. Bestela, tropeleko errematatzaileek beren aukera izan dezakete. Ekaitzaren aurreko barealdia izango da, biharko etapan erabakiko baita Itzulia, Arratera bidean.


Kalean dauden animaliak jaso eta Animalien Ongizaterako Zentrora eramatearen tasa arautzen duen ordenantza onartu du Mankomunitateak — Debabarrena eskualdeko mankomunitatea\nKalean dauden animaliak jaso eta Animalien Ongizaterako Zentrora eramatearen tasa arautzen duen ordenantza onartu du Mankomunitateak\nEtxeko animaliak bide publikotik jasotzeko eta Animalien Ongizatearko Zentroan harrera egiteko zerbitzua ematen du Mankomunitateak, eta animaliak galtzen dituzten jabeek zerbitzu hau jasotzeagatik ordaindu beharreko tasa arautzen duen ordenantza onartu du Mankomunitateak.\nDebabarrena Mankomunitateak eskualdeko bide publikoetan dauden animaliak jasotzeko zerbitzua eskaintzen du, eta jasotako animaliak Eibarren kokatzen den Animalien Ongizaterako Zentrora eramaten ditu.\nZerbitzu horiek eskaintzearen tasa arautzen duen ordenantza onartu du Mankomunitateak, kalean jasotzen diren animalien jabeek ordaindu beharreko tasak zehaztuz. Ordenantzaren arabera, zerbitzua erabiltzen duten herritarrek, zehaztutako tasak ordaindu beharko dituzte aurrerantzean: 50 euro bide publikoan utzitako animaliak jasotzeagatik eta Animalien Ongizaterako Zentroan harrera egiteagatik 12 euro eguneko.\nAnimaliak bide publikoetatik jaso eta egoera onean zaintzea\nMankomunitateak bizirik jasotzen dituen animaliak dira a bide publikoetan dauden txakur eta katuak. Kasu hauetan, kalean jasotzen diren animaliak Mankomunitatearen Animalien Ongizaterako Zentrora eramaten dira eta bertan txosten bat betetzen da datu guztiekin: kokapena, udalerria, data, espeziea, arraza, sexua, identifikazio zenbakia, osasun ebaluazioa eta albaitariaren sinadura.\nJasotako txakurrei eta katuei albaitaritza eta etologia tratamenduak ematen zaizkie zentrora iristean eta ahalik eta lasterren jakinaraztzen zaio jabeari animalia zentroko instalazioetan dagoela. Identifikatuta ez dauden animalien kasuan, zentrora sartzean identifikazio bat ezartzen zaie.\nJabea agertzen bada, animaliaren egoeraren inguruko informazioa emango zaio eta, jabea dela frogatzen duenean, hemendik aurrera ordenantzan araututako tasa ordaindu beharko du eta ondoren itzuliko zaio animalia. Hilabete bateko epean jaberik agertzen ez bada, animalia adopzio programan sartuko da eta bere informazioa argitaratuko da Mankomunitatearen webgunean.


Peruko koloreak I: Gorrixka - Diario de Noticias de Alava\nPeruko koloreak I: Gorrixka\nOzeano bareari begira, Peruko kostaldea basamortu huts bat dirudi lehen begiratuan. Kolore anitzeko hondarrez margotua, Paracaseko erreserba nazionalean basamortua biziz beteriko leku eder bat dela ikusi dugu\neneko eizagirre 08.03.2021 | 13:34\nPeruko koloreak I: Gorrixka E.E\nMargoa erdi eroria duten txalupak elkar kolpatzen ari dira, itsasotik datorren haize ahularen eraginpean. Itsas portuetako berezko han-hemenkako zaratek, isiltasuna modu lasaian betetzen dute. Eguzkiak, urdina zen zerua sugarrez bete du ilunabarrari hasiera emanez. -Udatiarrak joan egin dira, eta orain hemen lasaitasuna besterik ez duzue topatuko. Gaizki zabiltzate festa bila bazatozte. Eskertu egin dizkiogu hitzok aurpegi zailduko gizon edadetuari. Inguru honek eskaintzen dituen paisai eta animaliez gozatzera etorri garela adierazi diogu. -Bete betean asmatu duzue bada, hori besterik ez duzue topatuko eta. Peruko leku ederrenean zaudete! Norberak bere herriari eskaintzen dion deskribapen puztuan kokatu dugu bere iritzia, baina egun batzuk ditugu egiatik zenbat eta harrokeriatik zenbat duen jakiteko.\nPeruko hegoaldeko kostaldean dago kokatua Paracaseko erreserba nazionala. Kostalde guztia basamortu hutsa da eta autobuseko leihoaren barnealdetik, inolako pizgarri gabea lehen begiratuan. Paracas herria bera, arrantza portu txiki bat eta turistentzako hamaika hotel eta ostatuz osatua, ez du ezer interesgarririk. Are gutxiago abuztua eta harekin batera turistak joan, eta irailaren etorrerarekin bisitarien hutsunea iritsi den honetan. Bidai agentziak, euren eskaintzen horma-irudiak begi bistan dauzkate oraindik, nahiz eta bulegoetan (lau argazkidun gela bat, mahai bat eta koaderno bat) ez den inor ageri.\nParacas penintsula lurrez ezagutu nahi dugu lehenik. Oinez egiteko zabalegia denez, eskaintzen zaizkigun beste aukerak aztertu ditugu: autobus kolektiboa, autobus pribatua (arrunta edo VIP), gidaridun furgoneta (aire girotuduna edo gabea), 4x4 ibilgailua, buggy-a, quad-a eta motozikletak. Ez gaitu ez batak ez besteak asebetetzen. Bidai agentzia batean, bazterrean dauden bi mendiko bizikletengatik galdetu dugu. -Alokatzeko al daude? -Beno, nireak dira, baina akordio batera irits gaitezke, noski.\nBadira kilometro batzuk erreserbako sarrerako garita atzean utzi dugula. Paisaia antzekoa da 360 gradutan zehar, baina alde batera eta bestera gabiltza begira etengabe, irribarretsu. Basamortua eta bizikleta, askatasunaren konbinaketa perfektua da. Hegalak dauzkagu, gure gainean hegaka igarotzen diren ehunka txoriek bezala. Metroz metro, zeharkatzen dugun hondarra kolorez aldatuz doa, akuarela handi batean bagina bezala, orain gorrixka, orain horixka, orain marroixka. Playa roja izeneko hondartza basatira iristean, bizikletak albo batean utzi eta itsasertzean eseri gara, naturaren ikus-entzuneko eder batez gozatzeko.\nParacaseko erreserba nazionala sortzearen arrazoi nagusia, itsaso honek Humboldt itsaslasterrari esker duen elikagai kopuru handiari zor zaio. Buffet libreko menu honek, hamaika animalia espezie ezberdin erakartzen ditu bertara, izan arrain, hegazti, dortoka zein ugaztun handi. Zorionez, bazkal orduan harrapatu ditugu pelikanoak eta euren trebezia guztia erakusten ari dira. Airetik ur ertza zelatatuz, arraintxoen bila aritzen dira eta koitadu bat topatzean, gezi bat bailiran botatzen dira abiada bizian. Ikusgarria da ikuskizuna. Gupidarik gabeko bonbardaketa bat dirudi, Apocalypse now erara, baina guztiz era ekologikoan.\nPenintsulako leku ezberdinak bisitatu ditugu, zein baina zein bakartiagoa, basatiagoa, ederragoa. Txoriak bezain libre sentitu gara, paisai zabalean haizea nora, gu hara, baina gure izter nekatuek habiaren goxotasunaren eske daude.\nGoizean, esnatzerako unean, poztu egin gara gaurko egunerako txalupa baten gainean egin beharreko alfer-turismoa hautatu izanaz. Ordu erdi batez gora behera ibili ostean olatuekin jolasean, Ballestas uharteetara iritsi gara. Itsasoaren indarraz alde guztietatik zulatutako haitz hauek, hegazti batzuen joan etorrien helburua dela ikusten dugu urrunetik. Txaluparen motorra itzaltzean baina, milaka hegaztiren orro kaotikoek inguratuak gaudela ikustarazten digute. Harkaitzak literalki txoriez estaliak daude. Txoriez eta euren gorotzez, noski. Gorotz hauek, guano bezala ezaguna dena, Peruko historiako loraldi ekonomiko garrantzitsu baten (eta baita guda batzuen) erantzule zuzena izan zen, mundu mailara esportatzen zen baliabide preziatua izan baitzen urte luzez.\nHegaztiak ez ezik, Humboldt pinguinoak eta itsas lehoiak ikusi ahal izan ditugu. Azken hauek, harkaitz gorrixkaren gainean etzanda, udatiarrak Zarautzeko hondartzan egon ohi diren moduan daude, patxadaz baina lekutik alde egin gabe. Lehorrerako bidean, pelikanoak ur ertzetik zentimetro gutxira planeatzeko duten gaitasuna erakutsi digute, arrain hegalariak euren mundu likidotik atera eta airean hegan egiten duten bitartean. Txundituta, txalupako kapitainari azalpen eske hasi naiz eta portuko gizon zaharra dela ohartu naiz: -Esan nizuen, Peruko leku ederrenean zaudete!\nVitoria coopera en cuatro proyectos de saneamiento.\nEl Congreso de Perú elige a Francisco Sagasti como presidente interino.


Gamboa, Altuzarra eta… Zezeaga - Antiguako Pilotazaleok\npor Antiguako Pilotazaleok julio 25, 2019 julio 25, 2019\nAltuzarra eta Zezeaga\nUztailaren 24ko partidak amaitu zirenean, Sukia pilotari ohiarekin, pilotari izandakoarekin hitz egin genuen pilotalekuan bertan, harmailetan. Ez dauka ahazturik Zaldibiako atzelariak, Saralegi amezketarrarekin, promesen mailan Antiguako Txapelketa nola irabazi zuen. Paper zaharrak miatu eta hori zer urtetan gertatu zen jakin badakigu: 1997an. Saralegi-Sukiak 22 Leiza-Otxandorenak 16. Handik urte batzuetara, laurok profesionalen artean jokatzen ikusi genituen.\nIkusitako jaialdiari buruzko iritzia eskatu genion Sukiari, eta gauzak argi eta garbi zeuzkan:\n−Izen batzuk aipatu behar banitu, bi egingo nituzke. Azken partidan, asko gustatu zait Altuzarra errioxarra. Oso tanto gutxi galdu ditu eta pilota asko eraman du. Lerena-Altuzarraren garaipenak oinarri hori erakutsi du. Altuzarrak oso egoki hartu dio tamaina pilotaleku berezi honi, eta bere izan da nire ustez, lauren artean hoberena bigarren partidan. Altuzarra…\n−Hor ere atzelari bat nabarmendu da, nire ustez. Gamboa deitzen omen da, Arbizukoa… Egundoko heldutasunez jokatu du hasieratik bukaerara…\n−Zenbat urte dauzka?\n−Pozik ikusiko nuke Antiguoko frontoiak baino kuadro gehiago duen batean. Oso egina, pilotari egina iruditu zait, adin horretarako. Partida oso ederki “irakurri” du… Hor pilotaria dagoela esango nuke.\nGaldera gehiago egin gabe luzatu du haria Sukiak. Ez ditu ikusi, antza, pilotariok sarritan.\n−Aizu, Zezeaga asko gustatu zait. Sueltoak ditu bi eskuak… Ez al dute profesionalekin probatu? Merezi luke probatzea mutil honek. Eta aita etortzen al da Antiguora?\n−Aurreko urteetan behin baino gehiagotan egon da, baina aurten oraingoz ez. Ez dugu ikusi.\nSukiak, bere garaian atzelaria izaki, batez ere atzelariengan ipini zituen bere begiak, eta atzelariek eman zioten atentzioa. Egia esan, eta inor nabarmentzekotan, meriturik gehien egindakoak Gamboa, Altuzarra eta Zezeaga izan ziren, nahiz eta azken honek bere partida galdu. Beste ondorio bat: Lerena-Altuzarrak beste partida bat jokatu beharko lukete Antiguon, joan den asteazkenekoan bikote handia osatzen dutela erakutsi zuten eta.\njulio 5, 2019 abril 21, 2020


Hosto ikusgarriko landare bat, hosta | Consumer\nHosto ikusgarriko landare bat, hosta\nLore mordoa ere badu\nAsiako kontinentearen ipar-mendebaldean dago hosta, eta 40 bat espezie aurki ditzakegu. Hosto lantzeolatuko belarki-ale bat da, batzuetan 30 zentimetro luze eta 20 zentimetro zabal izatera iristen dena.\nZainketarik behar ez duen landarea da, aukeratu dugun hasierako kokalekua egokia bada. Leku ideala urmaelean eta itzalean dagoen gune bat izango litzateke, non ez duen eguzki-izpirik jasotzen, bere hosto handiak erre ahal izateko. Itzala duen leku batean hostoak gehiago garatuko dira. Gehienetan zuhaitzen adaburuen azpian egoten dira.\nEkainetik aurrera, hostoak lore multzo trinkoak sortzen ditu, gehienetan lurrindu gabeak, zuriak, moreak, berdeak edo arrosak, zurtoin fin eta meheei lotuak. Hala ere, haren erakargarritasun nagusia hosto handiak dira, lehortzen utzi behar ez direnak. Kendu edo zati lehorrak moztu behar dira.\nHostoak oso sendoak eta korazonatuak dira. Kolorea ematen dutenean, urre-kolore distiratsua izaten dute eta udan limoi hori bihurtzen dira. Landare hori beti eduki behar du hezetasun-maila handiarekin, baina ez du putzurik egin behar sustraiak erraz usteltzen direlako.\nHaien etsai nagusiak barraskiloak eta bareak dira, hostoetan elikagai-iturri ona aurkitzen baitute.\napaindu hosta-eu Planta-eu


Berakorte | Bidaurreta (Biorreta) | Ekogor\nAntza denez, garai batean Hernanitik Donostiarako errege-bidea etxe honen aurretik zihoan eta bide eta aurre osagaietatik datorkio Bidaurreta, nahiz eta urteen joanean gastatzen joan den bere zentzua eta Biorreta izenez ezagunago den. Honela azaltzen da Udal Artxiboan, 1812. urtea, erreg 81.56.13; Nomenclator 1857. urtea. ”...a saver la dicha Catalina de Guruceaga trescientos ducados de dote, que llevo a poder de Juan de Goicoechea su marido..., dueño que fue de la dicha Casa solar de Bidaurreta en jurisdicción de esta referida villa”.\nGalarreta auzotik berrehun metrotara dago bi bizitzetako baserri hau. Orain arte Antziola auzoan kokaturik zegoen, lehen aipatu bidea zela eta, baina gaur egun Galarretatik Donostiara doan errepidean Oriamendiko aldaparen erdialdetik du sarrera nagusia. Urte askotan eutsi zioten auzokideek herri-bideari, aldiya eginez, baina ibilgailuentzako errepide berria egindakoan poliki-poliki bidea hondatzen joan zen. Orain, duela dozena erdi bat urte konpondu dute berriro.\nHiru isuriko etxea, lau kantoietan eta leiho ertzetan harlandu ederrak dituela. Fatxada nagusiak aipatu errege-bidera ematen du eta handik zuen sarrera etxebizitza batek, besteak, aldiz, hegoaldetik. Atzean, iparraldetik, etxekoek inoiz ezagutu ez duten dolarera sartzeko mandioa, tranka deitu zurezko tresnaz ixten zen ate handi batekin. Bazuen, halaber, halako otoitz leku bat ere, Antton Agirre Sorondoren “Las ermitas de Hernani” argitaratu liburuan azaltzen denez: “En el famoso caserío Bidaurreta del barrio de Antziola (...), D. Miguel de Tarbe tenia su propio oratorio. Este fue el curioso informe que respecto a su estado extendió el 25 de Noviembre de 1745 D. Francisco Ignacio de Beldarrain, Presbítero de la Parroquia de San Juan de Hernani, por orden del Obispo de Pamplona...” (67. or.)\nAipaturikoaz gain, bazen beste ermita bat Donostiako eta Hernaniko muga-mugan, Oriamendiko beheko barrenean, Bidaurretako lurretan. Hortik omen datorkio “Santutx” izena toki horri, eta horren lekuko gisa edo, Larrabiden aurkitu dugu Oriamendin izandako ermitakoa omen den harri bat. Hor biltzen ziren agiriek diotenez bi herrietako agintariak euren gaiak aztertu eta arazoak konpontzera, baina gazteek bestelako gauzetarako erabiltzen zutela eta, ermita eraistea erabaki zuten, agidanez.\nEtxe-ordeko bat fatxada nagusiaren ondoan, simaurra eta belar ondua jasotzeko, eta mendebaldeko hormari itsatsia bestea, behean ukuilua eta goian terraza duela. Etxebizitza batek sukaldea behean, sarrera ondoan; besteak, ordea, goian zuen. Zuen diot, duela hogei bat urte, sarrera nagusiaren aldera bizi zen maizterra ateratakoan, etxea goitik behera berritu baitzuten bi etxebizitza eginez.\nHiru iturri ditu Bidaurreta baserriak, horietariko bat Hernaniko Zinko-Eneko iturria hornitzen zuena izaki, ez zuten hango urik erabiltzen etxerako. Halere, mendiko iturriko ura aspalditxo ekarria zuten etxe ondora, eta 1920 baino lehen zuten etxean bertan. Lehorte handien garaian, ordea, Larrabideko iturrira jotzen zuten.\nMartindegiko Ariztegi baserritik etorritako Julian Otegi altzotarra eta Paskuala Ugarte beizamarra bizi ziren, sarrera nagusiaren aldean, eta hauen seme-alabak: Maria, Pedro (ezkonge), Joxe (ezkonge) eta Antonio. Azken hau etxerako, Lastaolako Joana Ugalderekin ezkondu eta seme-alabak izan, semea txikia zela hila, Inaxi alaba bakarra bailitzan hazi zen. Hala, bertan apopilo zegoen Manuel Aiestaran Beitia aiarrarekin ezkondu eta hiru seme-alaba izan zituzten: Mari Karmen, Joxe eta Antonio. Hauek, ordea, 60. hamarkadan kale aldera joan ziren eta etxejabeak lurrak saldu, etxea erabat berritu eta etxe-lehor bihurtu zuen.\nBaserri askotan bezalaxe, ganadua eta baratzea egiten zuten Otegitarrek ere. Pedro osasun urrikoa, asto gainean joaten zen hara eta hona, zelaira edo kalera. Joxek Mendia paper fabrikan egiten zuen lan eta Antoniok etxean, baina hau artean gazte zela hil zen. Horiek horrela, apopiloaren eta Lizarragako iloba Manuelen noizbehinkako laguntzarekin eutsi zioten ozta-ozta baserriari.\nBi bizitzako etxea izaki, ongi moldatzen ziren beren artean, eta hala, goizean goiz, Manuel apopiloak, zaldi karroa jartzen zuen, inoiz mandoa ere izan omen zuten, eta bestekoak semea, Joxe, eta hau arduratzen zen bateko zein besteko esneak Gurelesari eman eta baratzeko gauzez hornituriko xesterak, esne-marmitak eta gainerakoak autobusari emateaz. Horrela moldatu ziren urteetan bi bizitzak.\nEtxeniketarrak ziren bertakoak, 1890. aldera ordea, Dolox Etxenike Berra, bertako alaba, Pio Iarza Esnaola Basozabal baserrikoarekin ezkondu eta horrela sartu zen deitura berria Bidaurretan, nahiz eta egun Yarza erabiltzen duten. Honako seme-alabak izan zituzten: Asentsio (soldadu zela agintariren bati muturrekoren bat eman eta iparraldera ihesi joandakoa), Serapio, Luis (bi hauek soldaduska ez egiteagatik bata Ameriketara eta bestea Frantziara ihes egindakoak), Joan eta Joana. Honetan, ordea, emaztea hil eta Pio honen ahizpa Pantxika Etxenikerekin ezkondu zen eta seme-alaba hauek izan: Maritxu (bost urterekin gaitzak jo eta gerriz behera elbarri gelditua), Joxe (ezkonge), Maria Dolox, Pepita, Karmen (ezkonge), eta Anita. Joanito etxerako, Tlarretako Maria Martiarena Oiartzabal hartu zuen emaztetzat. Hona hauen seme-alabak: Kontxi, Joxe, Maria Dolores, Pepi, Ana, Maria Jesus, Mari Karmen, Begoña, Milagros eta Jabier. Egun, seme gazteena, Jabier, bizi da baserrian Pili Zapirain, oiartzuarrarekin ezkonduta.\nAitak ukuilua (zazpi-zortzi behi, lauzpabost zekor eta idi parea) eta sagastia, eta amak baratzea eta lorea; horiek ziren senar-emazteen gustukoenak. Sagasti handiak agidanez, eta 100 kargatik gora sagar bildutako urteak izan omen zituzten; halere, bitxikeria modura, bertako semea, Joxe, abadua atera zen.\nDonostiako merkatura egunero, Joanen arrebak lehenengo eta emaztea gero. Solapan jartzeko lore-sailak egiten zituzten uda partean; bai festetarako bai Donostiako Zinemaldi eta zaldi lasterketetarako ere. Eguzki galgetan batzuetan, euria zetorrela eta lorea hondatu baino lehen lasterka biltzen besteetan.\nAlabaina horiek baino pasadizo tristeagoak ere gogoan ditu nire solaskide Maria Martiarenak; gerra garaiko kontuak, esaterako. “Koinata Karmen eta biok joaten ginan goizean goiz Galarretako bidegurutzera esnea eramatera eta ondoren, bezpera gauean, Arrietako zubipean eraildakoen aztarnak ikustera jotzen gendun. Etxetik entzuten genittun tiroak eta kontatzen aritzen ginan, zenbat ekarri eta zenbat hil ote zituzten”.\n“Gogoan det behin, uda partean, Estubegiko eta Ilarretako mugan, arratsaldean etorri eta nola aritu zian zuloa egiten. Bero handia eta Ilarretara jo zuten sagardo bila, eta han galdetu zenbat zituzten, eta haiek “hamahiru”. Gauean automobilaren argira jarri eta tiro egiten zieten. Gero jakin gendun Loiola auzoko bi ahizpa (ezagunak) hil zituztela, besteak beste, nazionalisten arropak josten zituztelako. Hurrengo egunean Hernaniko kale-garbitzaileak etortzen zian, zaldi karroan hartu eta kanposantura eramateko”.


Nazioarteko praktiketarako bekak - Edukiak enplegua eta heziketa\nBeka nazioarteko praktikaldietarako\nPraktikak kudeatzen dituzten bilatzaileak eta webguneak\nPraktikaldiak eskaintzen dituzten europar elkarteak\nBekak nazioarteko praktikaldietarako\nHainbat erakundek beka eta praktikak eskaintzen dituzte, EBn zein EBtik kanpo. Zuentzat interesgarri izan daitezkeen batzuen berri emango dizuegu jarraian, zerrenda batean bilduta.\nEgilea: Kennedy Library\nBaimena: Eskubide batzuk erreserbatuta\nPrograma honek, Valladolideko Unibertsitateko Fundazio Orokorrak kudeatuta, aukera ematen die Espainiako 1.000 bat ikasleri urtero praktikaldiak eskatzeko ia mundu osoko enpresetan. Beste deialdi baten zain.\nArgo Global Hezkuntza Ministerioak sustatutako mugikortasun-programa da. Horren helburua da Espainiako unibertsitate guztietako tituludunen prestakuntza osagarria bultzatzea, atzerriko praktiken bidez. Programa noiz arte: 2016ra arte.\nKanpo Gaietako eta Lankidetzako Ministerioaren AECID beken hainbat programaren urteroko deialdia garrantzi handiko tresna da Espainiako Estatuak garapenerako laguntza ofizialak jasotzen dituzten herrialdeekiko lankidetza-politikan. Gaur egun hiru programa-mota garatzen dira: kultura eta hezkuntzarako bekak, Erromako Espainiako Akademiarako bekak eta lektoreen programa.\nGarapenerako Lankidetzaren Euskal Agentziak bi programa eskaintzen ditu: “Borondatezko Lankide Profesionalentzako laguntzak”, borondatezko euskal lankideen prestakuntza hobetzera eta horien parte-hartzea bultzatzera bideratuak; eta “Nazio Batuen Erakundearen bekak”, herrialde pobretuetan garapen-proiektuetan lan egiten duten lankide boluntarioei zuzenduak.\nUnibertsitateko eta goi-mailako lanbide-prestakuntzako titulazioa duten gazteentzat dira, atzerriko enpresetan eta erakundeetan praktikak egiteko. EAEko gazteen nazioz haraindiko mugikortasuna bultzatzeko jomuga dute, gazte horiek beren ikasketa-eta lanbide-profilarekin lotutako jarduerak eta proiektuak egin ditzaten atzerriko herrialdeetako enpresetan eta erakundeetan, aldez aurretik planifikatutako prestakuntza praktikoko plan batekin.\nConfebaskek, Europar beken proiektuaren bidez, Europako enpresetan egonaldiak egiteko aukera ematen dizu Lanbide Heziketako ikaslea bazara, unibertsitateko ikaslea edo unibertsitateko tituluduna.\nLehen Aukera bekak\nLehen Aukera unibertsitateetan titulazioa lortu dutenei bideratutako deialdia da. Modulu teorikoa eta atzerriko enpresetan trebatzeko hiru hilabeteko praktikaldia biltzen ditu (EHU esteka).\nAlemanian ikastaro trinkoak egiteko bekak\nDAAD —Alemaniako Truke Akademikoetarako Zerbitzuak— hainbat beka-programa eskaintzen ditu, batzuetan instituzioekin batera, Alemanian ikasteko eta ikerketak egiteko. Webgune honetan beka-mota desberdinei buruzko informazioa aurkituko duzu.\nEsperientziarik gabeko tituludun gazteentzako prestakuntza praktikorako beka-programak sustatzen ditu, mota askotako instituzio eta enpresekin elkarlanean (Iberia, Deloitte, Telefónica, CASA, EADS eta abar). Bereziki egokiak ingeniaritzen eta enpresa-administrazioaren edo enpresa-zientzien alorretarako. Beka horietarako,urteroko deialdia egiten da.\nIES-Consulting Espainiara praktikak egitera etorri nahi duten europar ikasleentzako programa da. Espainiako zenbait enpresatan praktikak egiteko aukera eskaintzen du, eta, bereziki, turismo-sektorean lan egiteko aukera.\nVulcanus bekak. Vulcanus in Japan [EN]\nPrograma honi esker, EBko ikasleek Japonian industria-praktikak egiteko aukera dute, aponiako industria-enpresa batean jardunez eta aldi berean japoniera ikasiz. railean hasten da eta hurrengo urteko abuztuan amaitzen, EBko estatu kideetako kasturte akademikoarekin bat egiteko. Ikasleek astebeteko mintegia eta 4 hilabeteko aponiera-ikastaro trinkoa egiten dute Japonian, eta, jarraian, 8 hilabeteko raktikaldia Japoniako enpresa batean.\n1975. urteaz geroztik, enpresa-nazioartekotzeko zerbitzuak ematean espezializatutako profesional gazteen prestakuntza sustatzen dute.\nFundación Universidad Empresaren programak - FUE\nFundación Universidad-Empresa – FUEk laneratzeko hainbat programa ditu, tartean, beka duten OPTIMUS, CITIUS, UNIVEM, PASARELA eta GAIA programak.\nFulbright Batzordearen bekak Espainian\nFulbright Batzordeak zenbait beka ezarri ditu Espainian, zenbait diziplinatarako eta maila akademikotarako. Beka guztiek goi-mailako titulazioak dituzte xede. Web-orrian, AEBetako zentro eta unibertsitateetan goi-mailako titulazioetarako ikasketak zabaltzeko aukera ematen duten Fulbright beken zerrenda aurkituko duzu. Informazio gehiago nahi baduzu, kontsultatu Fulbright Batzordearen orria.\nEuropar praktikaldiak PROCTER & GAMBLEn [EN]\nUrte osoan, eta udan ere bai, konpainia honek prestakuntzaldiak eskaintzen ditu Europa osoan, ikasketen azken edo azkenaurreko urtea egiten ari diren hainbat diziplina eta prestakuntzatako ikasleentzat.\nEuropean Movement Ireland erakunde independentea da, irabazi asmorik gabekoa, Irlanda eta Europaren arteko zubia sortzen saiazten dena.\nEurope Internships online plataforma bat da, abokatuen laguntzaileentzako praktikaldiak antolatzen dituena, europako ikasleei begira.\nEgilea: European Parliament\nBaimena: CC BY-NC-ND 2.0\nEuskadiko gazteriaren atariak bekei eta praktikei buruzko informazioa eskaintzen duen zerbitzu eguneratua du.\nGazteentzako online aholkularitza, GazteBizHitza, onlineko orientazio eta aholkularitza zerbitzua da, Euskadiko gazteei eskainia. Atarian informazio gaurkotu eta kalitatezkoa ageri da. Ikasketak, Lana eta Etxebizitza dira informazioaren ardatzak. Erabiltzaileei email, telefono eta whatsapp bidezko arreta pertsonalizatua ematen diete.\nGazte Informazioan bildutako bekak eta praktikak Gazte Informazio bulegoetan interesatzen zaizun eta oso erabilgarria gertatzen zaizun hainbat informazio duzu eskura. Besteak beste, beka, lan eskaintza publiko eta sarien inguruko informazioa duzu. Hori guztia, bulegoetan edo web gunetik kontsultatu dezakezu. Eremua: Hainbat Administrazio Publiko eta erakundeetakoak (Europa, Estatua, Euskadi eta udalak)\nIkasketak finantzatzeko Europako gida\nEuropako Batzordeak web plataforma oso interesgarria atera du atzerrian ikasketak egitea finantzatzeko modua bilatzen duten pertsonentzat. European Funding Guide du izena, eta finantzaketa behar duten ikasleei laguntzeko helburuarekin sortu zen; bekak eta maileguak emateko, esaterako.\nOso zaila da ikasketak finantzatzen lagunduko dizun beka bat aurkitzea, eta Interneten agertzen den informazioa batzuetan oso sakabanatuta dago, edo oso nahasia da.\nHori dela-eta, atari honetan 2015ean ikasketak egiteko beka- eta laguntza-kopururik handiena ahalik eta modurik ordenatuen eta eskuragarrienean eskaintzeko.\nEuropako gazteentzako enplegu-eskaintzei, praktikei eta enplegagarritasunari buruzko informazioa ematen du EUROGRADUATEk. Izena eman dezakezu, euren Newsletterra posta elektronikoz jasotzeko.\nEuropako Eskualdeen Asanbladarekin du harremana erakunde honek. Programan parte hartzeko eskualdeetako batean bizi behar duzu (dena den, nahikoa da erroldatze agiria aurkeztea). Lotura batek zein eskualdek hartzen duten parte adierazten digu.\nEuropako 15 hiribururen arteko sarea du Euractivek. Praktikak egiteko hainbat eskaintza aurkituko duzu bertan.\nProiektu berritzailea da Recruiting Erasmus. Proiektuko kide diren enpresen eta atzerrian unibertsitate-ikasketak egiten ari diren edo amaitu berri dituzten ikasleen arteko kontaktua errazte adu helburu, bai Erasmus beka baten bitartez, bai nazioarteko antzeko programa baten bitartez.\niHipori esker, erabiltzaileek (ikasle eta graduatuek) atzerriko programak, bekak, praktikak eta egonaldiak aurkitu ahal izango dituzte. Elkarrizketak eta CVak egiteko laguntza ematen duen atal interesgarria du.\nHainbat aukera eskaintzen ditu atzerrian lana, praktikak, bekak, boluntario-lana eta kultura-trukeak aurkitzeko.\nFábrica Cultural (Kultur Fabrika) egitasmoaren helburua da ikasleei, profesionalei eta kultur sektoreko erakundeei kulturaren inguruko aukerak ezagutaraztea.\nKultura-enplegua, bekak, diru-laguntzak, sariak... horiei buruzko informazioa lantzen dute. Horretaz gain, Espainiako kultur alorreko lehen gizarte-sarea egituratu dute.\nErasmusIntern.org atariak leku egiten dien enpresei eta erakundeei praktikak egiteko eskaintzak argitaratzeko eta hautagaiak bilatzeko. Bestetik, ikasleek euren profilak sortu eta azaleratu ahal dituzte bertan, praktikak aztertu eta praktika-saioak eskatu.\nGraduatuei begirako ataria da Graduate Land: lanpostuak, praktikak eta graduondoko programak dituzte eskura.\nAukeratu interesgarri begitandu zaizun eskaintza. Hainbat sektoretan jarduteko aukera duzu: hezkuntza, komunikabideak, hizkuntzen irakaskuntza, osasuna,\nPortal honetan 3000 baino eskaintza gehiago topa ditzakezu bekak eta praktikak egiteko.\nEgilea: Joane Aurtenetxe\nCIMO – Nazioarteko Mugikortasunerako Zentroa, Finlandia [EN]\nEspainiako Merkataraitza Ganbara Erresuma Batuan\nBekak eta praktikan atzerrian (Gazteaukera)\nGaztebizhitza, non eta nola lortu beka bat\nGazteBizHitza atarian sarritan egiten diren galderak (FAQ delakoak) lanari buruz\n"Europa Helmuga" mugikortasun gida


Culberson konderria (Texas) - Wikipedia, entziklopedia askea.\nCulberson konderria (Texas)\nCulberson konderriaren kokapena AEBtan\n31° 27′ N, 104° 31′ W / 31.45°N,104.52°W / 31.45; -104.52Koordenatuak: 31° 27′ N, 104° 31′ W / 31.45°N,104.52°W / 31.45; -104.52\n9.875,1 km2 (%99.99)\n0,56 km2 (%0.01)\nCulberson konderria (ingelesez: Culberson County) Texasko konderri bat da, Ameriketako Estatu Batuetan. Hiriburua Van Horn da. 2010eko zentsuaren arabera 2.398 biztanle zituen, Culberson kilometro koadroko azaleran.\nCulberson konderriak 9.875,66 kilometro koadro ditu. Horietatik 0,56 ura dira. Beste 9.875,1 lurra dira. Biztanleria dentsitatea 0,24 da.\n2010eko zentsoan bizi ziren 2.398 pertsonetatik 2.331 txuriak edo hispanoak dira. Horietatik hispano edo latino kategorian 1.827 dira. 8 beltzak edo afroamerikarrak. 13 amerikar natiboak ziren eta 0 Hawaii edo Pazifikoko irletako natiboak. 22 asiarrak ziren. Bestelako arraza bat kategorian 0 biztanle daude. Bukatzeko euren burua arraza bat baino gehiagotan 24 pertsonek kokatzen zuten.\nMultimedia: Culberson County, Texas


Osasun-agintariek COVID-19ren aurkako prebentzio- eta segurtasun-gomendioen berri eman zutenetik, Gureak taldeko jarduera guztietan beharrezko prebentzio-neurriak ezarri dira taldea osatzen dugun 6.000 pertsonen segurtasuna eta osasuna bermatzeko. Horretarako, neurri orokorrak eta espezifikoak ezarri dira, jarduera bakoitzaren tipologiaren arabera, errealitate bakoitzera etengabe egokitzeko, egoeraren bilakaerak eskatzen digunaren arabera.\nJarraian, alarma-egoeraren kudeaketako mugarri nabarmenenen kronologia aurkeztuko dugu:\nMartxoaren 13a Gipuzkoako Foru Aldundiaren aginduz, GFArekin hitzartutako Okupazio Zerbitzua martxoaren 16tik aurrera, astelehena, eta beste abisu bat eman arte etenda geratzen dela jakinarazi zen. Horrela, zerbitzu hori erabiltzen duten 860 pertsonek, laguntza-premia handiena dutenek, beren erreferentziazko zentroetara joateari utzi zioten.\nEgun berean, eta tokiko agintariek ezarritako ikastetxeen itxieraren jarraipena eginez, GUREAKeko Lanbide Heziketako 36 ikaslek urrutiko eskola-jarduera garatzen hasi ziren plataforma digitalen bidez.\nMartxoak 15 Gobernu zentralak ezarritako alarma-egoeratik eratorritako agindu berriei erantzunez, 10 ostalaritza-zentro eta 81 pertsonak lan egiten duten catering itxi dira (Gureak Ostalaritza), ordezkari sindikalekin adostutako ezinbesteko ERTE baten bidez izapidetuz. Sukalde zentralak lanean jarraitzen du hirugarren adinekoen egoitzei 2.000 menu baino gehiago emateko, bazterketa-arriskuan eta aterperik gabe dauden pertsonak aterpetxe eta kiroldegietan, eta 350 baino gehiagoren adineko jendearen etxeetan.\nMartxoak 17 Urrutitik egin daitezkeen jarduera guztietan etxetik lan egiteko aukera aktibatu zen, hala nola, administrazioan, pertsonalean edo marketing online-n. Horrela, 175 langilek baino gehiagok etxetik irten gabe lan egin ahal izango dute.\nMartxoak 20 Gureak Industrialeko zuzendaritzak eta langileen ordezkariek ezinbesteko ERTE bat aurkeztea adostu dute, hurrengo astetik aurrera GUREAK enpresak Gipuzkoan dituen lantegi industrialen sarean lan egiten duten 2.600 pertsonei eragingo diena. Neurri horren bidez, jarduera horretan lan egiten duen taldea babestea lehenesten da, kolektibo ahuletako ahalik eta pertsona gehien biltzen baititu, bereziki desgaitasun psikikoa duten pertsonak. Horretarako, salbuespenezko egoera honetan, ERTEk eragindako pertsona guztiei dagokien prestazioa osatzearen aldeko apustua egin du GUREAK taldeak, ohiko soldataren % 100 kobratzea bermatu arte.\nMartxoak 21 Ikusgai egon daitezkeen jardueretan, hala nola Garbitasuna, Ikuztegia, Zerbitzu Anitzak eta Marketing jardueretan, segurtasun-protokolo espezifikoak ezarri dira kasu bakoitzerako, eta, proaktiboki, urruntze- eta babes-neurriak modu indibidualean indartu dira osasun-krisi honetan profil kaltetuena duten 150 pertsona baino gehiagorentzat.\nMartxoak 23 GUREAKeko Sukaldaritza Nagusitik egoitzetan dauden adingabeei eta adinekoei bazkariak eta afariak ematen hasi dira, Gipuzkoako Foru Aldundiari eta Donostiako Udalari laguntzeko. Osasun- eta desinfekzio-protokolo espezifikoekin lan egiten ari dira, baita lan-ekipo bereziekin ere.\nMartxoak 27 Taldeko pertsona ahulenen segurtasuna zaintzeko, astean zehar hainbat ERTE adostu dira sindikatuetako ordezkariekin Zerbitzuak, Marketing, Araba eta Nafarroako zenbait jardueratan.\nMartxoak 28 Asteburuan zehar, enpresa espezializatu batek GUREAK Industrialaren lantegiak garbitu ditu, eremu komun eta lan-eremuak erabat desinfektatuz.\nMartxoak 30 10/2020 Errege Dekretua aplikatuz, funtsezkotzat jotzen ez diren jarduera guztiak bertan behera utzi dira GUREAKen, hala nola, Industriako gutxieneko zerbitzu aktiboak, Berdea, eta Publizitate Zuzeneko eta Dokumentu Tratamenduko partea.\nEgun berean, zaharren egoitzetako arropa infekziosoaren garbiketa GUREAK Industrialeko Garbitegira eraman da, desinfekzio-protokolo espezifikoak ezarriz eta Gipuzkoako Foru Aldundiare lankidetzarekin.\nMartxoak 31 SEPEren atzeratutako ordainketak ERTE egoeran dauden langileengan izan dezakeen eragina gutxitzeko, GUREAKek langile bakoitzari dagokion hileko zenbatekoa ordaintzen die oso-osorik, eta, horrela, SEPEri dagokion kopurua aurreratzen du, 2020ko uztaileko aparteko ordainsarian erregularizatuko dena.\nApirilak 14 Araban, Marketingean eta Industrialean etendako jardueretako batzuk (jardueraren %10) pixkanaka berraktibatzen hasi dira, bezeroen eskaera espezifikoei erantzunez eta langileen ordezkariekin batera adostutako prebentzio- eta segurtasun-protokoloekin. Protokolo horiek Osasun Ministerioaren erreferentziazko dokumentuaren azken eguneraketan oinarrituta daude, COVID19ren aurkako prebentzioaren arloko sektore eta jarduera guztietarako.\nMaiatzak 1 Eskerrik asko!\nMaiatzak 20 Gobernuak definitutako deseskalatze-faseekin bat etorriz, alarma-egoerarekin etendako jarduerak berraktibatzeko eta pertsonak beren lanpostuetara itzultzeko prozesuak aurrera eraman dira, betiere COVID-19aren aurrean ahulenak direnen osasuna eta segurtasuna babestuz. Hain zuzen ere, industria-jardueran, non kolektibo ahuletako pertsona gehienei ematen zaien lana, zuzendaritzak eta langileen ordezkariek adostu dute indarrean dagoen ezinbesteko ERTEA aldatzea ezinbesteko ERTE partzial batengatik. 18/2020 Errege Dekretuan jasotako formula berri horri esker, berraktibazioan aurrera egin daiteke, lan-karga berriak orekatuz eta talde osoan ezarritako prebentzio- eta segurtasun-protokolo berrietara egokituz eta ikasteko marjinak eskainiz.\nEkainak 1 Zerbitzu okupazionalaren deseskalada. 52 lagun hasi dira zerbitzua aurrez aurre jasotzen hainbat jardueretan: Berdea, Dokumentuen Tratamendua, Pauso Berriak... Hurrengo 4-6 asteetan, beren taldeetan sartzen jarraituko dute aurrez aurre lan egin nahi duten pertsona guztiek. Bitartean, 114 pertsonak online zerbitzu egokitua jasotzen jarraitzen dute. Bidean parte hartzen dutenek, laster astean bi topaketa egingo dituzte komunitatean.\nUztailak 1 ERTEen amaiera talde mailan:\nGUREAK LANEAN S.A.-n ezinbesteko ERTEen amaiera eta langileen ordezkarien eta zuzendaritzaren arteko akordioa, 2020-12-31ra arte langileen kolektiboari egonkortasuna emateko, jarduera guztietan oinarrizko lanetan zentratzeko eta bezeroen beharrei erantzuteko.\nGureak Zerbitzuak eta Gureak Marketing zerbitzuetan aktibatutako gainerako ERTEak amaitzea. Amaiera data: 2020-06-30 eta 2020-07-31.\nOstalaritza da modu mugatuan ERTEari jarraipena ematen dion enpresa bakarra, jendearbegirako zenbait jarduera espezifikotan aplikatuz.\nBizi dugun egoera aldakorrak hala eskatzen duen heinean, GUREAKek beharrezko erabakiak hartzen jarraituko du gure taldearen segurtasuna bermatzeko, gure jarduera-aniztasunari eta profilei egokituz.\nEskerrak eman nahi dizkiegu, bereziki, alarma betean dauden herritarrentzako oinarrizko zerbitzuetako zuzeneko postuetan jardun duten Gureak-eko pertsona guztiei, bai eta 24 orduz laguntza eman dieten laguntza-egiturei ere, telelanetik egoera horietara egokituz, eta gure taldeak babesten eta animatzen dituzten eta gaur egun Gureak elkartearen misioa orain eta etorkizunean betetzeko lanean jarraitzen duten pertsona guztiei.


Irekia Eusko Jaurlaritza - Gobierno Vasco :: EHAA xedapena 201705561\nAldizkariaren data: 2017-11-20 Aldizkari honetan argitaratua: 2017221\n484/2017 EBAZPENA, urriaren 19koa, Goierri-Urola Garaiko ESIko zuzendari gerentearena. Honen bidez, Osakidetza Euskal osasun zerbitzuko Goierri-Urola Garaiko ESIko Farmaziako Atalburu Sanitarioaren lanpostu bat lehiaketaren bidez betetzeko dei egiten da.\nGaiak: FUNTZIO PUBLIKOA; LANPOSTUAK BETETZEA; MEREZIMENDU LEHIAKETA; OPOSIZIO ETA LEHIAKETAK; OSASUN-LANGILEAK; ZERBITZUBURUAK; FARMAZIAK; DEIALDIA\nXedapenaren zenbakia: 201700484\nXedapenaren data: 2017-10-19\nHurrenkenaren zenbakia: 201705561\nGoierri-Urola Garaiko ESIko Farmaziako Atalburu sanitarioaren lanpostua hutsik dago. Hori dela eta, Zuzendaritza Gerentzia honek lanpostu hori lehiaketa bitartez betetzeko deialdi publikoa iragartzea erabaki du honako arauek xedatukoaren arabera: Euskadiko Antolamendu Sanitarioari buruzko ekainaren 26ko 8/1997 Legearen hirugarren arau arruntaren 28. artikulua, Osakidetzaren lanpostu funtzionalak arautzen dituen uztailaren 19ko 186/2005 Dekretua eta azaroaren 11ko 255/1997 Dekretua. Hauek dira oinarriak.\nb) A1 talde profesionalaren titulua eta ospitale-farmaziako espezialitatearen titulazioa edukitzea.\nc) Gutxienez, 3 urteko lan-esperientzia izatea ospitale-farmaziako espezialista gisa.\nEbazpen hau osorik argitaratuko da Euskal Herriko Agintaritzaren Aldizkarian (EHAA), Estatuko Aldizkari Ofizialean (BOE), Osakidetza-Euskal osasun zerbitzuko web-orrian, Goierri-Urola Garaiko ESIko intranetan bai eta Osakidetzako zerbitzu-erakunde guztietan ere.\nInteresdunek Osakidetza-Euskal osasun zerbitzuko Goierri-Urola Garaiko ESIko Pertsonal Zuzendaritzara (Argixao auzoa, z/g, 20700 Zumarraga) aurkeztu beharko dituzte eskabideak, 15 egun balioduneko epean, ebazpena dagokien Aldizkari Ofizialetan argitaratzen den azken egunaren biharamunetik aurrera. Halaber, urriaren 1eko 39/2015 Legearen 16. artikuluan ezarritako eran ere aurkeztu ahal izango dira. (Administrazio Publikoen Araubide Juridikoaren eta Administrazio Prozedura Erkidearen urriaren 1eko 39/2015 Legea).\nInteresdunek eskabidea datu pertsonal guztietan bete eta dokumentatutako curriculum vitaerekin batera Goierri-Urola Garaiko ESIko Pertsonaleko Zuzendaritzara bidali beharko dute. Dokumentazioa honelakoa izan behar da:\nEskabideak aurkezteko epea amaitutakoan, Goierri-Urola Garaiko ESIko zuzendari gerenteak ebazpena emango du, onartuen eta baztertuen behin-behineko zerrenda onartzeko, eta, baztertuen kasuan, baztertzeko arrazoia adieraziko du. Horrez gain, horren bidez aginduko du Osakidetza-Euskal osasun zerbitzuko web orrian eta Goierri-Urola Garaiko ESIko intranetean argitaratzeko, eta hamar egun balioduneko epea emango du, argitaratzen den azken egunaren biharamunetik hasita, erreklamazioak bide administratibotik aurkezteko, edo/eta hala badagokio, eskabideetan egindako akatsak zuzentzea.\nErreklamazioetarako edo/eta eskabideak zuzentzeko epea amaituta, Goierri-Urola Garaiko ESIko zuzendari gerentearen Ebazpen baten bidez, onartutako eta baztertutako izangaien behin betiko zerrenda argitaratuko da Osakidetza-Euskal osasun zerbitzuko web orrian eta Goierri-Urola Garaiko ESIko intranetean.\nBalorazio Batzorde bat osatuko da; epaimahaiburua Zuzendari Medikoa izango da, eta epaimahaikideak honako hauek: Zuzendariorde Medikoa, Pertsonaleko zuzendaria (idazkari izango dena, ahots eta botoarekin) era hiru kide, horietako bat IVAPek izendatua. Azken hiru horiek izangaiei eskatutako titulazioa eta espezialitatea izan beharko dute; eta horrez gain, estatupeko langile finkoak, karrerako funtzionarioak edo lan-kontratudun finkoak izan, eta deitutako lanpostuaren hierarkia-maila bera edo handiagoa duen lanpostua izan beharko dute.\nBalorazio Batzordeak proiektuen defentsa publikoaren aurretik egiaztatu beharko du izangaiek bete beharreko baldintzak betetzen dituztela, eta ez dagoela Sektore Publikoaren Araubide Juridikoaren Legearen 23 eta 24. artikuluetan jasotako abstentzio edo errekusatze-arrazoirik.\nEzingo dira baloratu, inolaz ere, Ebazpen hau dagokien aldizkari ofizialetan argitaratzen den azken egunean eskuratu gabe dauden merituak, eta eskaerak aurkezteko epea amaitu aurretik behar bezala alegatu eta ziurtatu ez direnak.\n– Proiektua eta defentsa (gehienez 30 puntu).\n– Merituen balorazioa (gehienez 30 puntu).\n– Euskararen ezagutza (gehienez 6 puntu).\nProposamena Balorazio Batzordeko kide guztiek sinatu beharko dute, desglosatu egin beharko dira baremoko atal bakoitzean lortutako puntuak, eta Osakidetza-Euskal osasun zerbitzuko web orrian eta Goierri-Urola Garaiko ESIko intranetean argitaratuko dira.\nEbazpena interesdunei jakinaraziko zaie eta Euskal Herriko Agintaritzaren Aldizkarian (EHAA), Osakidetza–Euskal osasun zerbitzuko web-orrian eta Goierri-Urola Garaiko ESIko intranetean argitaratuko da.\nEbazpen honen aurka, gora jotzeko errekurtsoa aurkeztu ahal izango zaio Osakidetza-Euskal osasun zerbitzuko Zuzendaritza Nagusiari, ebazpen hau Euskal Herriko Agintaritzaren Aldizkarian (EHAA) argitaratzen den hurrengo egunetik hilabeteko epean.\nIzendapen Ebazpenak ondorioak izango ditu Euskal Herriko Agintaritzaren Aldizkarian (EHAA) argitaratzen denetik, bertan besterik xedatu ezean behintzat.\nEbazpen honen aurka, gora jotzeko errekurtsoa aurkeztu ahal izango zaio Osakidetza – Euskal osasun zerbitzuko Zuzendaritza Nagusiari, ebazpen hau dagokien aldizkari ofizialetan argitaratzen den azken egunaren biharamunetik hilabeteko epean.\nZumarraga, 2017ko urriaren 19a.\nGoierri-Urola Garaiko ESIko zuzendari gerentea,\nLAURA AGIRRE ALBERDI.\nMERITUEN BAREMOA GOIERRI-UROLA GARAIKO ESIKO FARMAZIAKO ATALBURU SANITARIOAREN LANPOSTUAREN DEIALDIRAKO\na) Atala kudeatzeko Memoria Proiektuaren balorazioa (15 puntu gehienez).\na.1.– Antolamendu eta kudeaketa arloa (gehienez 3 puntu).\na.2.– Asistentziari buruzko arloa (gehienez 10 puntu).\na.3.– Irakaskuntza, ikerkuntza eta berrikuntza arloak (gehienez 2 puntu):\n– Dagokion espezialitatean fakultatibo giza zerbitzu eman duen hilabete bakoitzeko: 0,0500 puntu.\n– Dagokion espezialitatean atalburu giza jardun duen hilabete bakoitzeko: 0,0750 puntu.\n– Dagokion espezialitatean zerbitzuburu giza jardun duen hilabete bakoitzeko: 0,1000 puntu.\n– Administrazio Sanitario Publikoko Zuzendaritza-kargu edo zuzendariorde mediko gisa jardun duen hilabete bakoitzeko: 0.1000 puntu.\nII.2.1.- Kudeaketa arloko trebakuntza (gehienez 3 puntu).\n– 20-30 ordu: 0,2000 puntu.\n– 31-50 ordu: 0,3000 puntu.\n– 51-100 ordu: 0,4000 puntu.\n– 101-200 ordu: 0,5000 puntu.\n– 200 ordutik gora: 1,2500 puntu.\n– Doktorea: 3 puntu.\n– Cum laude doktorea: 4 puntu.\n– Gradu ondoko masterra: 2 puntu.\n– Unibertsitate aditua edo espezialista: 1 puntu.\n– Ikertzeko nahikotasuna edo diploma ikasketa aurreratuetan: 1 puntu.\n– Doktoretza ikastaroak: doktoreak ikastaroetako bikain edo ohorezko matrikula bakoitzeko (gehienez 10 ikastaro): 0,1000 puntu.\n– Eskualdeko txosten bakoitzeko: 0, 2500 puntu.\n– Estatuko txosten bakoitzeko: 1 puntu.\n– Nazioarteko txosten bakoitzeko: 1,500 puntu.\n– Eskualdeko ahozko komunikazio edo poster bakoitzeko: 0,1500 puntu.\n– Estatuko ahozko komunikazio edo poster bakoitzeko: 0,6000 puntu.\n– Nazioarteko ahozko komunikazio edo poster bakoitzeko: 1 puntu.\n– Eskualdeko mahai-inguru bakoitzeko: 0,2000 puntu.\n– Estatuko mahai-inguru bakoitzeko: 0,7500 puntu.\n– Nazioarteko mahai-inguru bakoitzeko: 1,2500 puntu.\n– Argitalpen bakoitzeko (lehengo egilea): 1 puntu.\n– Argitalpen bakoitzeko (beste egile batzuk): 0,5000 puntu\n– Liburu bakoitzeko (lehengo egilea): 2 puntu.\n– Liburu bakoitzeko (beste egile batzuk): 1 puntu.\n– Kapitulu bakoitzeko (lehengo egilea): 1 puntu.\n– Kapitulu bakoitzeko (beste egile batzuk): 0,5000 puntu.\n– Tesina egiteagatik: 1,5000 puntu.\n– Medikuntza Fakultateko katedraduna, dagokion espezialitatean (urte bakoitzeko): 1 puntu.\n– Medikuntza Fakultateko irakasle titularra, dagokion espezialitatean (urte bakoitzeko): 0,5000 puntu.\n– Medikuntza Fakultateko irakasle elkartua, dagokion espezialitatean (urte bakoitzeko): 0,2500 puntu.\n– Egoiliarren irakaskuntzarako tutore akreditatua, dagokion espezialitatean (organo eskudunak emandako izendapen-urte bakoitzeko): 0,5000 puntu.\n– Irakaskuntza, etengabeko prestakuntzako programa ofizialetan (ordu bakoitzeko): 0,0500 puntu.\nEuskararen erabilera Osakidetzan normalizatzeko den martxoaren 18ko 67/2003 Dekretuak, eta berau gartzen duten arauek, xedatukoaren arabera baloratuko da.\nInstalazioa abian den lehenengo egunetan, ia 500 pertsona artatu dituzte Zumarragako Ospitaleko Kanpo Kontsulta berrietan\nBizkaira zabaldu da umetoki-lepoko minbiziaren baheketarako programa, Gipuzkoan eta Araban ezarri ondoren\nLehendakariak Zumarragako Ospitaleko kanpoko kontsulten eraikin berria inauguratu du\n2019.eko urtarrilak 19\n4.200 emakume baino gehiagori egin zaie dei, dagoeneko, Umetoki-lepoko Minbiziaren Baheketarako Programan parte hartzeko, ekainean abian jarri zenetik\nEusko Jaurlaritzako Osasun Sailaren aurrekontua berriro handitu da, 2020an, % 3,7, eta 3.941 milioi eurokoa da\n104/2018 EBAZPENA, otsailaren 12koa, Osakidetza-Euskal osasun zerbitzuko Goierri-Urola Garaiko Erakunde Sanitario Integratuko (ESI) zuzendari gerentearena. Honen bidez, aldi baterako izendatzen da, erakunde horretan, Elena Olloquiegui Biurrarena andrea Farmaziako…\n569/2019 EBAZPENA, urriaren 21ekoa, Osakidetza-Euskal osasun zerbitzuko Goierri-Urola Garaiko Erakunde Sanitario Integratuko zuzendari gerentearena. Honen bidez, aldi baterako izendatzen da, erakunde horretan, Josu Arrieta Alberdi jauna Traumatologiako atalburu…\n106/2018 EBAZPENA, otsailaren 12koa, Osakidetza-Euskal osasun zerbitzuko Goierri-Urola Garaiko Erakunde Sanitario Integratuko (ESI) zuzendari gerentearena. Honen bidez, aldi baterako izendatzen da, erakunde horretan, María Cristina Berecibar Oyarzabal andrea…\n450/2018 EBAZPENA, ekainaren 26koa, Osakidetza-Euskal osasun zerbitzuko Goierri-Urola Garaiko Erakunde Sanitario Integratuko (ESI) zuzendari gerentearena, zeinaren bidez aldi baterako izendatzen baita Imanol Castillo Iturralde jauna Otorrinolaringologiako…\n485/2017 EBAZPENA, urriaren 19koa, Goierri-Urola Garaiko ESIko zuzendari gerentearena. Honen bidez, Osakidetza-Euskal osasun zerbitzuko Goierri-Urola Garaiko ESIko Ospitaleko larrialdietako Atalburu Sanitarioaren lanpostu bat lehiaketaren bidez betetzeko…\n470/2019 EBAZPENA, irailaren 10ekoa, Goierri-Urola Garaiko Erakunde Sanitario Integratuko zuzendari gerentearena, zeinaren bidez deklaratzen baita bete gabe geratu dela, Goierri-Urola Garaiko Erakunde Sanitario Integratuko Kirurgia Orokorra eta Aparatu Digestiboko…\n486/2017 EBAZPENA, 2017ko urriaren 19koa, Goierri-Urola Garaiko ESIko zuzendari gerentearena. Honen bidez, Osakidetza Euskal Osasun Zerbitzuko Goierri-Urola Garaiko ESIko Etxeko ospitalizaziorako Atalburu Sanitarioaren lanpostu bat lehiaketaren bidez betetzeko…